qundao/data-zh-poetry huggingface dataset:
秦川八咏为王景善作 其四 菊径
作者：宋禧
朝代：元
体裁：五言绝句

霜下樽长满，风前鬓已华。秋来多落帽，客至共看花。
立夏日为杨昭度孤子题山辉画
作者：宋禧
朝代：元
体裁：七言绝句

门外草青杨子家，阶前玉润有兰芽。春归今日看图画，石畔辛夷未著花。
竹枝词四首·其一
作者：宋禧
朝代：元
体裁：词

年年溪边长浣沙，白郎未识阿郎家。昨夜西风打头急，莫教吹折白荷花。
竹枝词四首·其三
作者：宋禧
朝代：元
体裁：词

溪头雨过溪水新，一夜月明愁杀人。谁将荷叶几行泪，滴向鸳鸯五色身。
竹枝词四首·其二
作者：宋禧
朝代：元
体裁：词

门前冬青树一株，春夏秋冬栖老乌。老乌头白带霜雪，只管夜啼愁阿奴。
竹枝词四首·其四
作者：宋禧
朝代：元
体裁：词

牵牛花开河水头，黑牵牛对白牵牛。织女自在天上住，星影不随河水流。
竹深轩
作者：宋禧
朝代：元
体裁：五言律诗

曲径昼阴合，虚窗寒色交。琴清风动叶，衣润露垂梢。径造不须问，远谋能解嘲。相过待春晚，留客笋供庖。
竹石藤萝画
作者：宋禧
朝代：元
体裁：七言绝句

云中忽见金银气，月下又闻鸾凤吟。清夜涧阿堪驻屐，不须更入薜萝深。
罗壁隐居图云屋为方溟远作
作者：宋禧
朝代：元
体裁：七言律诗

玉山有客寻佳处，金谷何人比此山。溪阁幽居青树里，园泉远落白云间。灯明春夜看图画，地主年华集佩环。隔水桃花深几许，洞门斜日未须关。
罗氏两寡妇
作者：宋禧
朝代：元
体裁：七言律诗

阿姑阿妇在空帷，每对冰霜涕泪垂。底向一门同苦节，绝怜两世看孤儿。门前大石何曾转，山上乔松不可移。乡里都称双节妇，儿郎在眼为题诗。
胡氏一鹤亭
作者：宋禧
朝代：元
体裁：五言律诗

一鹤归何晚，人间事已非。野亭留独立，海月照孤飞。落落新黄叶，萧萧旧缟衣。主人鸥梦远，对汝亦忘机。
胡氏养志堂
作者：宋禧
朝代：元
体裁：七言律诗

兄弟同心四五人，相看慈母白头新。长垂涕泪艰难际，不弃诗书寂寞滨。父没已随嘉树朽，岁寒今见故园春。我来听说君家事，喜有诸郎慰老亲。
胡氏斗室
作者：宋禧
朝代：元
体裁：五言律诗

一室从渠小，能容何限人。孰知江海客，不怪往来频。紫竹长年好，黄花腊月新。我来时一饭，避地作东邻。
胡氏连理榆
作者：宋禧
朝代：元
体裁：七言律诗

两株榆树隔河生，长对君家好弟兄。连理可成嘉树传，同居真得古人情。今看胡氏书青简，转使田郎惜紫荆。岁晚邻家谁煮豆，眼中祥瑞最分明。
胡生芙蓉馆观花
作者：宋禧
朝代：元
体裁：七言律诗

一川秋水照芙蓉，山院开窗晚色浓。使客星槎何杳杳，天孙云锦自重重。仙家作主当时话，人世看花此日逢。应喜高堂偏好客，佳期须费酒千钟。
胡达道观锦轩
作者：宋禧
朝代：元
体裁：七言律诗

胡家锦鸡何处来，小轩花下为渠开。日中锦绶自能吐，世上金刀谁解裁。富贵还乡同一梦，虚无过眼已千回。主人阅世今头白，鹤氅时时坐绿苔。
自闽省还至建宁作短歌行赠别胡彦功
作者：宋禧
朝代：元
体裁：古风

三山半月锁秋院，与子相闻始相见。绣衣使者重斯文，白面书生作良掾。深堂四更官烛红，帘前白露零青空。何人三夜见题目，绳纆先归青眼中。知子胸中富经史，安定先生好孙子。十载浮沉江海间，宪府扬才遇知已。野客辞闽归会稽，重阳已过风凄凄。建宁城下复为别，落日吟诗溪水西。
自题叶氏隐居壁上墨戏
作者：宋禧
朝代：元
体裁：五言律诗

桃竹秋生笋，藤萝早着花。暄凉惊物候，老壮惜年华。重过招贤里，迟留处士家。月明贪坐石，天近欲乘槎。
自题画
作者：宋禧
朝代：元
体裁：七言绝句

石壁万仞不可跻，老树独立与云齐。纷纷藤萝叶零乱，日暮忽随风雨西。
蓬岛图
作者：宋禧
朝代：元
体裁：七言绝句

蓬莱春色映楼台，红白山花日夜开。海水东流千万里，风帆得便许谁来。
蕙花图
作者：宋禧
朝代：元
体裁：七言绝句

蕙花江上见飞仙，愁破清和四月天。别去空留环佩影，为谁摇曳水风前。
蕙花图
作者：宋禧
朝代：元
体裁：七言绝句

香飘百亩正氤氲，作赋灵均岂厌闻。我爱南风吹汝急，参差花叶总成文。
西湖竹枝词·其一
作者：宋禧
朝代：元
体裁：词

十三女郎不出门，爷娘墓在葛山根。同携女伴踏青去，不上道傍苏小坟。
观杜牧之题乌江庙诗有感于谢叠山之评因次韵见意
作者：宋禧
朝代：元
体裁：七言绝句

人事兴衰定可期，范增岂胜外黄儿。江东豪俊谁为用，不道王陵母已知。
观陈履常所藏春山图有怀云屋山人
作者：宋禧
朝代：元
体裁：七言律诗

有谁能寻山上山，两翁远在溪林间。云生大泽龙蛇窟，风度重岩虎豹关。长松开花落日在，幽人采药几时还。别来又是三千日，尚想月明闻佩环。
贺溪即事四首为倪立道赋·其一
作者：宋禧
朝代：元
体裁：五言绝句

倪氏书楼北，清溪曲曲流。主人能好客，酿酒续茶瓯。
贺溪即事四首为倪立道赋·其三
作者：宋禧
朝代：元
体裁：五言绝句

西岭青云近，时闻伐木声。千丝初挂柳，二月未啼莺。
贺溪即事四首为倪立道赋·其二
作者：宋禧
朝代：元
体裁：五言绝句

溪光流翠玉，鸟影度清潭。洗砚梅花落，山童在水南。
贺溪即事四首为倪立道赋·其四
作者：宋禧
朝代：元
体裁：五言绝句

洞庭秋水满，落木共谁愁。雨滴湘妃竹，啼痕到石头。
赋白氏瓶中梅
作者：宋禧
朝代：元
体裁：七言律诗

墓门有梅冰雪残，令人断魂谁忍观。思亲穷庐白侯苦，失本孤芳青子酸。生成可晓神明意，感应难同怪事看。也为吟诗铁心动，江头笛声梅雨寒。
赠华松溪
作者：宋禧
朝代：元
体裁：七言律诗

龙侯长说华山人，世上写真真绝伦。下笔缣缃辞起草，惊人童稚巧传神。花前为洒乌巾雪，兵后犹看白苧尘。十载相闻能一笑，岂知邂逅在新春。
赠天台僧日东岩
作者：宋禧
朝代：元
体裁：七言律诗

东方日出照寒岩，绝顶孤禅离众凡。海色已随丹凤至，天关不许白云缄。眼明经卷开蕉叶，雪落空花满石函。当暑上方过野老，清晨风露湿春衫。
赠岑敬先
作者：宋禧
朝代：元
体裁：五言律诗

不见岑徵士，惊心忽二年。三山新岁到，一棹旧情牵。执绋哀吾母，通家见汝贤。相过不相遇，邂逅在梅川。
赠应生自脩
作者：宋禧
朝代：元
体裁：五言律诗

忆汝童蒙日，从亲邑郭时。七年今已过，万卷早相期。世变看渠长，河清叹我衰。功名归少壮，辛苦劝男儿。
赠徐常
作者：宋禧
朝代：元
体裁：七言律诗

高风尚忆南州士，后辈堪怜北郭生。岁晚孤城多雪意，夜长深巷自书声。枫林已落清霜重，梅蕊将开远照明。念汝黑头须努力，起家黄卷答升平。
赠徐生
作者：宋禧
朝代：元
体裁：五言律诗

下榻东轩夜，看花北海春。愁来惊岁月，老去厌风尘。邂逅论文地，留连避世人。眼明衿佩合，灯下肯相亲。
赠徐生
作者：宋禧
朝代：元
体裁：七言律诗

徐卿生子世积善，杜老作歌称绝奇。麒麟千古同一梦，豚犬何人讥二儿。橘花满林定结实，蚕茧在箔终成丝。寸阴可惜绿阴下，正是清和四月时。
赠术者胡桂堂
作者：宋禧
朝代：元
体裁：七言律诗

乡闾见面不知姓，江海传声未识君。百岁人生易相失，五行家学许谁闻。天寒北郭初青眼，日落西山总白云。万事忘言唯一笑，谢君点检更云云。
赠李光道
作者：宋禧
朝代：元
体裁：七言律诗

城郭归来百事疏，残生犹问五行书。故人有子能传业，乐土何时许卜居。青眼为开分别后，白头幸活战争馀。喜君跨灶翻垂泪，感旧怜贫岂独予。
赠杖锡寺安大愚长老
作者：宋禧
朝代：元
体裁：七言律诗

四明山中仙佛居，世界自与凡人疏。藤萝诸天映微月，楼阁孤禅栖太虚。金锡何年留宝地，石窗有客寄丹书。生平欲往已衰老，路远安得乘篮舆。
赠沈生从训
作者：宋禧
朝代：元
体裁：七言律诗

王氏园林好读书，山光野色入幽居。乡关百里腾骐骥，灯火三更落蠹鱼。江动春晖慈母别，天开文运大兵馀。苦心能答三迁教，青眼谁讥野老疏。
赠王骏
作者：宋禧
朝代：元
体裁：七言绝句

斩蛟射虎成功后，宝剑雕弓取次藏。王谢堂前双燕子，衔泥莫污读书廊。
赠紫芝山人
作者：宋禧
朝代：元
体裁：七言律诗

有客有客王紫芝，江空岁晚欲何依。试看墨本打碑卖，胜谒朱门冒雪归。浙水文章依旧在，晋贤字迹到今希。年饥有粟知相易，不用山中更采薇。
赠胡生斯悦
作者：宋禧
朝代：元
体裁：五言绝句

童子树边立，我行渠解随。拾得青桐叶，愁来为写诗。
赠陆生
作者：宋禧
朝代：元
体裁：七言律诗

回棹游源日已斜，道逢二陆立晴沙。借人几榻开渔舍，送客壶觞出酒家。柘叶青连溪岸树，藤梢白覆竹篱花。连朝多谢慇勤意，自念风尘两鬓华。
赠魏松冈俞复婴二道士十韵
作者：宋禧
朝代：元
体裁：五言排律

武夷山水窟，自古集群仙。半世看图画，三秋入洞天。情亲双羽士，胜引一渔船。饭罢携茶具，经存及草玄。云岩风飒飒，石濑水溅溅。九曲何如好，中途不得前。紫阳馀旧迹，清气望先贤。世变仍奇观，吾衰已暮年。分袪闽岭下，归棹浙江边。何日重相见，神交谅有缘。
赵文敏马图
作者：宋禧
朝代：元
体裁：七言绝句

爱此天闲白鼻騧，不同老骥服盐车。也知冀北空群日，未见龙驹出渥洼。
赵松雪唐马图
作者：宋禧
朝代：元
体裁：七言绝句

满身云气五花明，执辔奚官似奉盈。应是龙颜思一顾，承恩牵向赤墀行。
赵鸣玉为小山陈隐居作小像于双松之下鸣玉既为丞江宁县隐居出此画索予题诗
作者：宋禧
朝代：元
体裁：七言绝句

赵郎赤县之官去，得似崔丞对二松。松下文人山谷里，忆渠鞴马听晨钟。
辉谷上人东轩
作者：宋禧
朝代：元
体裁：五言律诗

东轩何所有，日出见光辉。客去仍悬榻，钟鸣早着衣。市声闻下界，山色悟初机。时有看云叟，朝来暮不归。
辛亥岁十一月二十日夜观杨昭度所作墨竹有感遂题其上
作者：宋禧
朝代：元
体裁：七言绝句

后清渔舍近严滩，岁晚江空竹影寒。留得画图成绝笔，灯前空忆钓鱼竿。
过东山寺航毒海房留题
作者：宋禧
朝代：元
体裁：五言律诗

湖曲藏深院，山空出远钟。森森春砌笋，肃肃晚衙蜂。僧老看孤榻，兵馀忆旧松。自怜花竹畔，独畏酒杯浓。
过亡友杨昭度宅见其诸子复习旧业悲喜交集为赋诗一首
作者：宋禧
朝代：元
体裁：七言律诗

杨子宅前春草新，老夫一过一沾巾。城东闻笛经三载，江上垂竿复几人。当室儿郎愁独立，通家子弟喜相亲。新年又听书声好，竹径幽寻莫厌频。
过崇安县留赠税使夏文敬
作者：宋禧
朝代：元
体裁：七言律诗

老年触热向三山，暂宿崇安驿路间。与子平时初不识，何缘昨夜独相关。浮生邂逅皆尘梦，远道驰驱有汗颜。官舍设瓜知爱客，看花更待暮秋还。
过建初奉上人房
作者：宋禧
朝代：元
体裁：七言律诗

城南僧舍我频过，尘世閒情奈尔何。雨后画图修竹润，春深窗户落花多。斋庖烧笋留人饭，醉笔题诗倩客歌。缓步幽寻知几度，虚期杖履入烟萝。
过张氏书舍
作者：宋禧
朝代：元
体裁：七言律诗

忆昔我年三十三，读书日夜在城南。能亲鲁史留三载，谁似张翁爱两男。阅世青毡犹在榻，回头白发不胜簪。壮年踪迹同春梦，愁破梅天酒半酣。
过钓台
作者：宋禧
朝代：元
体裁：七言律诗

先生昔自吾乡来，爱此桐江双石台。石台万古端有待，羊裘一出能复回。在越丘园成感慨，入闽舟楫为徘徊。岂知陵谷推迁后，过客暮年青眼开。
过闻人叔勉家赋诗一首
作者：宋禧
朝代：元
体裁：七言律诗

触热相寻北郭生，昨朝已有南山行。在堂慈母隔屏语，爱客小儿开户迎。凉馆苦留怜老病，暑途竟返负真情。谁知剪发陶家事，竹简千年有令名。
还自闽中九月廿八夜宿石溪徐氏店
作者：宋禧
朝代：元
体裁：七言绝句

昨夜铅山驿里眠，夜深官烛照青毡。石溪茅屋今宵宿，松火为灯一榻烟。
还自闽中过鹅湖寺
作者：宋禧
朝代：元
体裁：五言律诗

落日过鹅湖，青山塔影孤。当时论道处，今我忆先儒。旧寺烟霞窟，荒祠草木墟。踌躇多古意，仆马趣前途。
还自龙河次韵酬赵德纯
作者：宋禧
朝代：元
体裁：古风

皓首恋丘壑，征途嗟转蓬。生还亦偶尔，见念乡里中。周旋荅众施，蹇步敢劬躬。童时未觉远，阅世忽成翁。常怀俟尔坦，青佩游泮宫。礼乐在诸老，遗泽沾群蒙。与君桑梓契，异彼萍水逢。往来慰衰暮，感慨宁无同。愿重古人约，道义薰予衷。
远近荣枯双树图
作者：宋禧
朝代：元
体裁：七言绝句

老树迂疏似老翁，女萝垂带舞秋风。行人只看青青树，少壮荣华眼底同。
送丕大基自天界寺归佛陇
作者：宋禧
朝代：元
体裁：古风

炎暑伏深院，朝夕谁与娱。缁素虽异路，旅寓同一区。我来已衰朽，子出复何如。幽栖岂无所，邈在东海隅。竹色翳几榻，池中净图书。中夜忽有念，凉晨理回车。所向就昭旷，行矣勿踌躇。
送人赴惠安驿
作者：宋禧
朝代：元
体裁：七言律诗

我到三山路二千，经过驿舍总安然。异乡送客缘同郡，乐土为官属壮年。入贡好迎天外使，观光应识海隅贤。亨衢流转非前日，锦服归来镜水船。
送人还高丽
作者：宋禧
朝代：元
体裁：七言律诗

奉使远离山水国，称藩先入凤凰都。素闻箕子明皇极，更忆周家展地图。风举天池鹏一息，潮回辽海鹤相呼。中华自古通殊域，北往南来万里途。
送友人
作者：宋禧
朝代：元
体裁：五言律诗

老去复相见，别来今几年。穷乡君再到，多病我堪怜。渡水山云薄，当楼海月圆。客边愁送客，头白听啼鹃。
送周宗性上昌化教谕
作者：宋禧
朝代：元
体裁：古风

暌违倏九载，过门兵革馀。江郭尚如昔，所向迎酒壶。筮仕云有所，簪笏重文儒。年稔饭自足，春暄毡可无。家室久留滞，去台甘在吴。学舍近天目，登车三日途。念兹亦吾慰，晤对为踌躇。苦乏旅囊赠，微言讵非迂。苍苍山上柏，濯濯水中蒲。岁候有黄落，物性岂无殊。愿言毖恒德，慎勿忘厥初。
送天台叶夷仲之官高唐
作者：宋禧
朝代：元
体裁：七言律诗

路绕天台万叠山，当年有志出乡关。黄河北渡之官去，白象南来奉使还。际会风云初发迹，凭陵瘴疠已开颜。中原一望多秋草，为政知君未得閒。
送天界寺书记联季芳归四明省母
作者：宋禧
朝代：元
体裁：五言律诗

四明三佛地，一出几番归。母在频回首，秋来远寄衣。灯前黄叶落，舍上白云飞。愁极成欢喜，禅心即此机。
送岑山人
作者：宋禧
朝代：元
体裁：七言律诗

北山猿鹤久相违，城郭黄尘上客衣。雨雪虚无知腊尽，江山寥落索诗归。梅梁水涸鱼龙远，麦陇沙乾雁鹜稀。更待明年春草绿，相随湖上蹋晴晖。
送张士仪经历
作者：宋禧
朝代：元
体裁：七言律诗

张侯不见十馀年，淮海归来雪满颠。九岁儿郎能负米，半生客路未归田。寒宵灯烛西窗下，春日杯盘北海边。客邸相逢又相别，残年多病重潸然。
送承汉德复往濠梁兼寄王遁庵十四韵
作者：宋禧
朝代：元
体裁：五言排律

久客多亲旧，殊方似故乡。南还经鉴曲，北上到濠梁。贺老黄冠好，庄生清梦长。未须论往事，且复惜流光。治圃甘辛苦，思家付渺茫。果蔬资雨露，萍梗历星霜。脱屣神仙宅，挥毫翰墨场。浮生虽浩荡，胜地足徜徉。为问吹笙客，何当过草堂。寄来承解佩，别去忆联床。几见桐花落，又惊梅雨凉。湖山长有待，淮海尚相忘。托子传心素，怀人觉鬓苍。诗成兼送远，离思满斜阳。
送景德辉
作者：宋禧
朝代：元
体裁：五言律诗

水汎春江绿，山围晓郭青。登高花黯黯，送远雁冥冥。礼乐兴周室，贤良满汉庭。从来多际会，念子久穷经。
送让无吾住定觉寺兼简衍福玘大璞讲主
作者：宋禧
朝代：元
体裁：七言律诗

江边佛寺近孤城，曾向江堤几度行。暮景难留林下伴，远途犹系世间情。千村黄叶时时落，十月清砧处处鸣。惜别老怀兼忆旧，潮来南浦为谁平。
送诸道初该万有归宝林寺
作者：宋禧
朝代：元
体裁：七言律诗

天末二郎思旧隐，山中一老望归来。乾坤多被楼台隔，昏晓长为鼓角催。月色清凉何处见，梦魂辛苦有时回。还乡又在中秋后，黄叶萧萧宝殿开。
送谢用敬
作者：宋禧
朝代：元
体裁：五言律诗

白发梅川客，梅天看种田。故人能再见，往事胜相传。海气楼台尽，山辉玉石全。秋来还有约，鸡黍愿丰年。
送赫彦明
作者：宋禧
朝代：元
体裁：七言律诗

惜君远去在新正，贫病无缘叙别情。腊雪已消三尺尽，春潮初送一舟行。天涯有梦寻乡曲，海角何年听佩声。乌帽萧萧俱皓首，萍流踪迹叹浮生。
送赵仲容东游
作者：宋禧
朝代：元
体裁：七言律诗

漂泊风尘叹此公，早年习画画堂中。风流尚在时非旧，急难何多老更穷。市骏莫怜曹霸马，作歌未遇杜陵翁。逢人不必论前日，好与君平卖卜同。
送赵仲容还会稽
作者：宋禧
朝代：元
体裁：七言律诗

江郭往来三十年，黑头相见甲兵前。生平画马不能走，垂老瞻乌真可怜。客舍茶瓯龙井下，故乡书屋镜湖边。携家八口始归去，春水为浮天上船。
邵氏秦湖隐居
作者：宋禧
朝代：元
体裁：七言律诗

秦湖隐者邵平孙，旧日生涯不复论。垂钓花间亲白鸟，种瓜海上似青门。还知教子书千卷，不愿封侯酒一尊。莼菜鲈鱼秋更好，扁舟何处觅桃源。
郑山辉春草图
作者：宋禧
朝代：元
体裁：七言律诗

怅望情人立水南，水南风日正清酣。踏青已去空遗佩，拾翠重来可盍簪。当日佳期犹自惜，暮年别恨更何堪。梦中绿暗关河路，愁破天光动郁蓝。
郑氏竹亭
作者：宋禧
朝代：元
体裁：五言律诗

空山乔木畔，种竹傍溪亭。水落霜初白，人来眼共青。也知栖独鹤，犹忆度流萤。凉处谁相过，题诗酒半醒。
采烟山长歌寄赠新昌周铭德
作者：宋禧
朝代：元
体裁：古风

吾闻沃州天姥间，又有采烟之高山。山上之冈三十里，平视沃姥浮青鬟。其中隐者吾所羡，身世长与浮云闲。种术可疗九州疾，种稻自给千家餐。橘柑枣栗与桑柘，种者不少资者繁。鸡犬走巷陌，鹿豕游林园。官府无事日，人家总平安。乃知桃源在兹土，渊明所记欲往难。周郎一何乐，居此胜居官。昼则治家事，夜则经史观。其人天性孝且友，与弟同财慈母欢。择交朋友重高谊，急难可托输肺肝。我恨不一见，今秋过江干。胡史二生喜告我，世有斯人为长叹。北阁高楼送吾目，采烟远在青云端。嗟我老病畏尘俗，剡中乘兴逢时艰。故人倘见招，舟楫宁吾悭。丹枫叶冷风袅袅，清溪水落滩漫漫。此时过门见王许，青鞋从此跻岩峦。作歌订约在秋晚，岂待娥江风雪寒。
重过上林井亭感旧
作者：宋禧
朝代：元
体裁：七言律诗

二十年前向此过，凉亭寒井慰奔波。当时未觉青山好，此日重来白发多。投辖几人怀往事，煎茶何处听清歌。路傍野老能迎客，树下幽居奈尔何。
重过乌山即事
作者：宋禧
朝代：元
体裁：七言律诗

冬晴重过乌山寺，年老今非白面郎。石髓汲来棕叶井，尘躯浴罢菊花汤。三生有约谁能记，一醉无愁自不妨。酒醒出山空极目，独怜白发对斜阳。
重过倪氏深秀楼十首·其一
作者：宋禧
朝代：元
体裁：五言绝句

二月初暄暖，梅花烂熳开。何人诗兴动，高阁为渠来。
重过倪氏深秀楼十首·其七
作者：宋禧
朝代：元
体裁：五言绝句

朱老金鳌出，王仙白鹤来。长留诗卷在，不棹酒船回。
重过倪氏深秀楼十首·其三
作者：宋禧
朝代：元
体裁：五言绝句

客到青山里，新晴为暂留。春来逢甲子，又听雨声愁。
重过倪氏深秀楼十首·其九
作者：宋禧
朝代：元
体裁：五言绝句

连夜张灯饮，微酣用杖扶。明朝下楼去，病叟怕骑驴。
重过倪氏深秀楼十首·其二
作者：宋禧
朝代：元
体裁：五言绝句

前后山溪合，东西户牖开。初阳晴看画，新月夕衔杯。
重过倪氏深秀楼十首·其五
作者：宋禧
朝代：元
体裁：五言绝句

风流吴老子，作画爱梅花。醉看西窗影，更阑候月华。
重过倪氏深秀楼十首·其八
作者：宋禧
朝代：元
体裁：五言绝句

东家亲戚好，夜过太丘孙。即为频呼烛，何曾怪扣门。
重过倪氏深秀楼十首·其六
作者：宋禧
朝代：元
体裁：五言绝句

滑公江海客，频到贺家溪。采药行云际，吟诗过水西。
重过倪氏深秀楼十首·其十
作者：宋禧
朝代：元
体裁：五言绝句

五载一登阁，春衣近暮花。后来知有几，白发愧乌纱。
重过倪氏深秀楼十首·其四
作者：宋禧
朝代：元
体裁：五言绝句

俗客无缘到，前溪隔世尘。三冬曾下榻，犹忆董山人。
长度翱清碧法师住萧山净土寺朱云巢以送行诗卷见示遂题一诗于后
作者：宋禧
朝代：元
体裁：七言律诗

早年频过萧山县，暮景新知净土师。梦笔江淹留胜迹，讲经支遁喜文辞。钟声曾听孤舟夜，诗卷今题落叶时。何日相随朱太史，百花深院话前期。
长江叠嶂图
作者：宋禧
朝代：元
体裁：七言律诗

病翁曾上大江船，晚发江心佛寺边。不见青山归海去，可怜白日枕书眠。画图云树看今夕，客子风潮忆往年。谁似杜陵诗兴好，浮家吴楚到西川。
闰三月廿二日过北郭王氏书舍观酴醾留饮花下酒酣为题王山农画图时立夏已九日矣
作者：宋禧
朝代：元
体裁：七言绝句

春归北郭看酴醾，却见梅花为赋诗。二十四番花信后，薰风不似朔风吹。
闻宋思贤等将还有作
作者：宋禧
朝代：元
体裁：七言律诗

半载江头怅望频，远途音信苦难真。云霄忽报辞鹓鹭，郊野还看养凤麟。别去孤舟秋节晚，归来斗酒岁华新。海隅山角长相见，歌咏同为击壤民。
闽省宣使张文中伴诸公游鼓山索诗为赠
作者：宋禧
朝代：元
体裁：七言律诗

江海诸公早晚回，胜游都向鼓山来。同行喜有乘槎使，相赠惭无作赋才。先到后还空卧病，东瞻西眺更徘徊。闽中驿路通吴越，岁晚相思为折梅。
陆氏秀野轩
作者：宋禧
朝代：元
体裁：七言律诗

陆家轩子傍山开，花竹当阶手自栽。对酒春衣看紫气，奕棋夏簟坐青苔。上林芳赏令人忆，三径幽寻有客来。底用云间听鹤唳，沙鸥相近不相猜。
雨中写怀奉寄朱伯言周宗性兼呈悦白云
作者：宋禧
朝代：元
体裁：古风

雨水足新岁，绵延冬旱馀。泥泞固可畏，仍欣长园蔬。嘉宾过我语，缱绻慰久疏。自顾复有歉，敝箧唯旧书。一饮不敢具，只鸡耻言无。病儿卧在床，药物劳猥图。微生乃如此，故知谓何如。俛仰宇宙内，草木向春苏。游咏岂无所，且复充所娱。日出即暄暖，缓步有乾途。相期出东郭，写心高士居。
雨中席上赠承汉德
作者：宋禧
朝代：元
体裁：七言律诗

濠梁有客意相亲，风雨孤舟泊水滨。携具入门添我恨，烹茶为主奈家贫。从游谁作观鱼伴，就语今逢裹饭人。秋晚能酬江上约，岂无鸡黍待嘉宾。
雨中遣怀
作者：宋禧
朝代：元
体裁：七言律诗

老去追游转觉难，盍簪谁复共清欢。江山暮色孤城暗，风雨秋声四月寒。路远情人长驻屐，楼空馀子独凭栏。可堪鼓角催昏晓，万古心期只自宽。
雪月梅画
作者：宋禧
朝代：元
体裁：七言绝句

天寒独立梦相牵，山泽论交不记年。雪里芳心还自苦，陇头月影为谁圆。
雪窗画兰
作者：宋禧
朝代：元
体裁：七言绝句

忆昔馆娃兰叶红，为谁泣露怨春风。千年月照虎丘寺，影落山僧图画中。
顾云屋效米元晖画
作者：宋禧
朝代：元
体裁：五言绝句

能画佳山水，顾侯天下稀。寻常董北苑，忽作米元晖。
顾山人画
作者：宋禧
朝代：元
体裁：七言律诗

高峰特立翠芙蓉，叠嶂飞来宛似龙。云度双关如有约，水流千涧总相从。秋林谷口安亭馆，晓寺岩阿响鼓钟。老去可堪城郭住，关心草阁傍青松。
题三香图短歌
作者：宋禧
朝代：元
体裁：古风

湘皋仙人弄珠佩，极浦更阑月华坠。霜寒青鸟未传书，谁染春衣寄天外。生来同芳能几何，兄弟相思梦中会。人间愁杀紫荆花，曾为田郎夜憔悴。
题丹山图
作者：宋禧
朝代：元
体裁：七言绝句

不到丹山又几年，山中白水想依然。素衣曾向征途去，一浣黄尘愿学仙。
题云屋山人大松图歌
作者：宋禧
朝代：元
体裁：古风

吾闻丹山松一株，盘根错节铁不如。万牛相送美材尽，独以偃蹇留仙都。松根烧丹学仙者，仙成已去千载馀。夜夜丹光到今出，泰山徒誇秦大夫。谁能画此古松树，中吴高士身姓顾。张灯惊起潭底龙，挥毫堕落月中兔。声名世重定无虚，人物天生真有数。精灵邂逅宇宙间，唯有造化知其故。我梦羽人在丹台，飘飖绿发春风回。半年高士不相见，招我看画山中来。古松在眼为再拜，重是抑塞之奇材。一时作歌强衰朽，千古少陵安在哉。
题云屋所赠高峰远涧图
作者：宋禧
朝代：元
体裁：古风

高泉落云中，大泽露群石。霜降草木黄，青松有颜色。缅思玉山期，邂逅沧洲客。登高赠画图，赋诗宿罗壁。
题倪元镇平远图
作者：宋禧
朝代：元
体裁：七言绝句

菰蒲深处恨焚香，笠泽扁舟不可藏。谁倚疏林看山水，太平无事得清狂。
题兰川图
作者：宋禧
朝代：元
体裁：古风

君子川上居，忘机对芳草。芳草有姱节，日夕慰幽抱。故乡别几年，洞庭风袅袅。何人独行吟，秋来转枯槁。优游万壑间，中夜思远道。勿复言令德，远道聊自保。谅怀濂溪翁，生意齐物表。逝者果无穷，生者殊未了。邂逅为哦诗，霜寒越山晓。
题唐玄宗出游图
作者：宋禧
朝代：元
体裁：七言绝句

人如天帝马如龙，欢乐情深天宝中。内苑行看春草绿，不知宫阙起凉风。
题唐玄宗击毬醉归图
作者：宋禧
朝代：元
体裁：七言绝句

击毬走马不知愁，还见渔阳铁骑不。醉梦春风吹不醒，飞花已满曲江头。
题夏圭画
作者：宋禧
朝代：元
体裁：七言绝句

寒岩如削雪模糊，林木萧疏半有无。江上孤舟人独往，山中高阁路何迂。
题尚节亭诗卷
作者：宋禧
朝代：元
体裁：七言绝句

当年尚节亭中客，多作南柯梦里人。辟地草堂头已白，阶前青玉种来新。
题山水画
作者：宋禧
朝代：元
体裁：七言绝句

山头黄叶随风落，山下清江尽日流。黄叶清江同渺渺，沙边白鸟为渠愁。
题山辉画
作者：宋禧
朝代：元
体裁：七言绝句

兄事山翁四十年，水南水北往来便。只教洒泪看图画，几处题诗暮树边。
题山辉画二首·其一
作者：宋禧
朝代：元
体裁：七言绝句

竹能结实兰茁芽，菖蒲有节鲜开花。郑翁一去不复返，画图留落山人家。
题山辉画二首·其二
作者：宋禧
朝代：元
体裁：七言绝句

长为幽芳作画图，老年左臂竟偏枯。绝怜郑老徒辛苦，身后声名有益无。
题山辉翁画
作者：宋禧
朝代：元
体裁：七言绝句

薜荔为衣兰作佩，云间石室可容身。秋风黄叶浑无路，古木回岩别有春。
题张淑厚画三首·其一
作者：宋禧
朝代：元
体裁：七言绝句

白头勋业正关心，短褐长竿倚石林。已有风云生渭水，岂愁夕照接秋阴。
题张淑厚画三首·其三
作者：宋禧
朝代：元
体裁：七言绝句

骑驴恰似杜陵翁，归向南山路不同。惟有诗人最怜汝，解吟疏雨滴梧桐。
题张淑厚画三首·其二
作者：宋禧
朝代：元
体裁：七言绝句

清流在眼未衔杯，且赋新诗坐绿苔。头发满巾浑未白，如何彭泽得归来。
题张立中负米诗卷
作者：宋禧
朝代：元
体裁：七言律诗

竹山渡东叶处士，为我曾谈张立中。负米只期慈母饱，还家不泣暮途穷。太仓黠鼠无饥岁，老树啼乌有烈风。薄俗惊心那可说，长歌在耳慰衰翁。
题悬崖兰画
作者：宋禧
朝代：元
体裁：七言绝句

山头仙子倚烟萝，下土遥瞻奈尔何。翠带春风吹不起，月明倒影在湘波。
题朱叔经怡云楼
作者：宋禧
朝代：元
体裁：七言律诗

秋来江上望甘雨，念此山中多白云。乐土稻粱何早熟，灵湫膏泽许谁分。怡情岂羡陶弘景，足饭能留郑广文。为倚高楼愁野客，关心丰歉对斜曛。
题李唐牧牛图
作者：宋禧
朝代：元
体裁：古风

冥濛烟雨郊原晓，草色入天青未了。柳林独倚蓑笠翁，眼底三牛无大小。三牛那得如五马，马在亨衢牛在野。故乡长见牧牛人，远道空怀乘马者。江城二月雪满空，县令骑驴才劝农。我过城南见牛画，李唐笔迹称柯公。柯公奎章监书日，朝野欢娱耽纸笔。当时名重柳先生，典雅文章非胜质。二老南还鬓已华，题诗看画铁侯家。应怜牛放桃林野，尚忆莺啼紫禁花。古画今人两难遇，今人已与古人去。三公翰墨共流传，富贵真如草头露。可喜陈生得此图，重是三绝今已无。耕田读书有馀乐，更为子孙多买书。
题李石楼清明墨竹二首·其一
作者：宋禧
朝代：元
体裁：七言绝句

西窗留得此君看，春雨萧萧作暮寒。记得前年山雪盛，人间问讯喜平安。
题李石楼清明墨竹二首·其二
作者：宋禧
朝代：元
体裁：七言绝句

粉墙春晚弄春晖，昨有青云覆作衣。谁料使君持节去，天涯风雨不能归。
题柯博士画
作者：宋禧
朝代：元
体裁：七言绝句

身自奎章阁上归，人间竹树倍光辉。自怜华发看春笋，不见儿郎著锦衣。
题梅画二首·其一
作者：宋禧
朝代：元
体裁：五言绝句

春回石岩底，山翁竟不知。天香破孤梦，白雪在高枝。
题梅画二首·其一
作者：宋禧
朝代：元
体裁：五言绝句

花树小时见，看花予白头。衰迟难作赋，感旧只添愁。
题梅画二首·其二
作者：宋禧
朝代：元
体裁：五言绝句

临水一枝好，疏花颠倒开。也知贪照镜，不管路人来。
题梅画二首·其二
作者：宋禧
朝代：元
体裁：五言绝句

花好年年见，情亲日日来。谁怜湖上月，照我夜深回。
题水仙图四首·其一
作者：宋禧
朝代：元
体裁：五言绝句

翠带飘飘转，瑶环袅袅斜。凌波清夜舞，月落未还家。
题水仙图四首·其三
作者：宋禧
朝代：元
体裁：五言绝句

天风吹汝急，羽化已能飞。只恐凌云去，谁牵翡翠衣。
题水仙图四首·其二
作者：宋禧
朝代：元
体裁：五言绝句

珠宫云影薄，玉佩夜香寒。明月能相照，愁来只自看。
题水仙图四首·其四
作者：宋禧
朝代：元
体裁：五言绝句

已得龙珠佩，初从贝阙来。衣裳浑不湿，月下望瑶台。
题沈鍊师樵云卷
作者：宋禧
朝代：元
体裁：七言律诗

白云可只自怡悦，此语曾闻陶隐居。有客樵云吾未解，通宵煮石岂成虚。神仙对奕看何厌，富贵忘情乐有馀。应念当时卖薪者，暮年勤苦读何书。
题潘氏壁
作者：宋禧
朝代：元
体裁：七言律诗

昨日正当三月三，今宵水北共清酣。几年不到知悬榻，上已初过喜盍簪。兵后放歌谁尚在，灯前痛饮我何堪。君家兄弟情如旧，头白相看得笑谈。
题煮石山房
作者：宋禧
朝代：元
体裁：七言律诗

鲍生卖药江水北，夜归读书江水南。南山白石为谁煮，北海清尊留客酣。仙家火候忆烹鼎，人世天伦知盍簪。老我多忧得心疾，月明借榻东家庵。
题牧溪所作阿罗汉图
作者：宋禧
朝代：元
体裁：古风

吾闻十八士，隐见天台山。石梁隔尘世，路滑莓苔斑。树色在彼岸，飞鸟能往还。山中何所乐，食饮非人寰。岩石深复深，衣冷云雾间。密叶足萧爽，灵兽无冥顽。大海逼孤绝，高泉泻幽闲。冥心万化表，长往穷跻攀。焉知有衰朽，畏垒常相关。
题牧羊图
作者：宋禧
朝代：元
体裁：七言律诗

高鼻群羊塞北来，晴原花竹是谁栽。牧人何处占春梦，草径应看落日回。好雨一蓑当有备，丰年四海已无灾。翻思持节苏卿苦，风雪凭凌白发催。
题王山农画梅
作者：宋禧
朝代：元
体裁：七言绝句

山阴对雪写南枝，此老平生独好奇。同郡相逢每相失，却来闽越为题诗。
题王山农画梅
作者：宋禧
朝代：元
体裁：七言绝句

山阴道上每相逢，当日梅花在眼中。笑我题诗无一字，吐辞不及广平公。
题王时敏所作倪氏孝思庵壁上老梅图
作者：宋禧
朝代：元
体裁：七言绝句

老梅变化殊有神，素壁不能容大身。王郎掷笔苦抑塞，百花云暗江南春。
题王时敏画
作者：宋禧
朝代：元
体裁：七言绝句

谁怜迂甚王徵士，不管江头驿使催。秋晚小山丛桂下，为人犹写数枝梅。
题王时敏画梅二首·其一
作者：宋禧
朝代：元
体裁：七言绝句

江边翠阁为谁开，野老看花雨里来。怪杀王郎乘酒兴，直教玉女下瑶台。
题王时敏画梅二首·其二
作者：宋禧
朝代：元
体裁：七言绝句

王郎作画复衔杯，我为题诗日几回。帘外不知春雨落，砚边犹见暮花开。
题王若水画三首·其一
作者：宋禧
朝代：元
体裁：七言绝句

棠梨结实荆条并，石菊开花草色齐。风叶一枝秋色冷，月中还许锦鸡栖。
题王若水画三首·其三
作者：宋禧
朝代：元
体裁：七言绝句

择枝小鸟雌雄近，出土幽笋子母齐。谁向绿窗成独宿，银灯花落听儿啼。
题王若水画三首·其二
作者：宋禧
朝代：元
体裁：七言绝句

一双山鹊玩春晖，天上秋期总不知。也好冲花如绣羽，暮栖荆棘最高枝。
题画
作者：宋禧
朝代：元
体裁：七言绝句

原上双禽立雪中，一醒一困寸心同。饥来应是相呼唤，野果浑如玛瑙红。
题画
作者：宋禧
朝代：元
体裁：七言绝句

沙草青青近石矶，矶头疏木转斜晖。孤舟钓叟垂竿坐，远岫飞云带雨归。
题画
作者：宋禧
朝代：元
体裁：七言绝句

绿阴黄鸟暮春初，谷口人家树下居。野老携琴渡桥去，云山深处更何如。
题画
作者：宋禧
朝代：元
体裁：五言绝句

茅屋何人住，秋林对晚山。也知乘兴出，多在白云间。
题画兔
作者：宋禧
朝代：元
体裁：五言绝句

黄犬登秦鼎，苍鹰入汉罗。草间眠可熟，月里梦应多。
题画松四首·其一
作者：宋禧
朝代：元
体裁：七言律诗

潜蛟出壑石门开，夜半风雷动地来。落笔一时惊变化，吟诗三日为徘徊。忽思采药龙蛇窟，更欲消愁琥珀杯。偃蹇自同樗散者，谁言山泽有遗材。
题画松四首·其三
作者：宋禧
朝代：元
体裁：七言律诗

昂霄耸壑势崔嵬，知是何人几日栽。百世恩深山泽叟，万牛力怯栋梁材。云边雪色随风落，海上潮声送月来。留得幽人长作伴，北山猿鹤不须猜。
题画松四首·其二
作者：宋禧
朝代：元
体裁：七言律诗

秋宵有梦到蓬壶，万里浮云一寸无。白兔在天开旧窟，苍龙出海弄明珠。冰霜还忆诸朋友，风雨堪怜五大夫。睡觉不知明日事，客来却见古松图。
题画松四首·其四
作者：宋禧
朝代：元
体裁：七言律诗

老夫欲学服松花，曾到丹山道士家。千尺紫萝垂落景，一声黄叶出层崖。采芝商皓身何健，辟谷留侯计不差。三月山中花满树，愿留人世阅年华。
题画梅
作者：宋禧
朝代：元
体裁：七言绝句

白玉堂前事已非，缁尘漠漠翠禽飞。谁知今夜江南月，还向寒村照素衣。
题画菖蒲
作者：宋禧
朝代：元
体裁：七言绝句

九节真堪引岁华，也知此物出仙家。白头为坐三生石，青眼曾看几度花。
题画菜
作者：宋禧
朝代：元
体裁：五言绝句

禾黍满秋野，饥人颜色回。清斋忘肉味，一笑画图开。
题白太常三岁时手书卷后
作者：宋禧
朝代：元
体裁：七言律诗

世家白氏出名儒，三岁能书有竹梧。乔岳千年降神秀，乐天七月识之无。琮璜琢就蓝田玉，骐骥调成汗血驹。不似半山伤仲永，遗山期待应时须。
题百牛图
作者：宋禧
朝代：元
体裁：五言绝句

四野多青草，江南春未深。柳堤烟雨暗，何处是桃林。
题红梅画四首·其一
作者：宋禧
朝代：元
体裁：七言绝句

莫向罗浮月下游，天寒有酒岂销愁。暮年作赋江南客，可使红颜对白头。
题红梅画四首·其三
作者：宋禧
朝代：元
体裁：七言绝句

玉颜净洗西湖水，一见令人日夜思。图画写真谁寄到，东涂西抺费胭脂。
题红梅画四首·其二
作者：宋禧
朝代：元
体裁：七言绝句

春色随人雪里归，玉堂清梦已相违。宫袍莫怪裁云锦，更有缁尘染素衣。
题红梅画四首·其四
作者：宋禧
朝代：元
体裁：七言绝句

几年冷落在深宫，不入霓裳舞队中。欲得君王同一笑，也将红袖拂春风。
题红白梅花
作者：宋禧
朝代：元
体裁：七言绝句

月下吟诗客未归，红红白白斗芳菲。却疑桃李花开夜，秉烛愁惊蛱蝶飞。
题蒲萄画
作者：宋禧
朝代：元
体裁：七言绝句

明珠元是鲛人泪，秋水秋风日夜愁。空许玉颜含笑看，酒醒泣别下高楼。
题赤壁图
作者：宋禧
朝代：元
体裁：七言律诗

百年身世几扁舟，如此江山两度游。人物当年惜良夜，画图此日对新秋。仙翁得向清时乐，我辈难消白发愁。孤鹤不来明月好，空思天际大江流。
题赵文敏寒风瘦马图
作者：宋禧
朝代：元
体裁：七言绝句

萧梢尾鬣一身秋，还解追风似旧不。赖有奚奴怜骏骨，袖笼乌帽为回头。
题赵文敏竹石图
作者：宋禧
朝代：元
体裁：七言绝句

玉堂綵笔写秋风，石色含云竹影中。一代风流今已矣，何人听雨水晶宫。
题赵鸣玉效顾云屋山水图
作者：宋禧
朝代：元
体裁：七言绝句

云屋风流续者谁，赵郎早被郑翁知。山川王气胸中发，谁道前身是画师。
题郑山辉效高房山枯木竹石图
作者：宋禧
朝代：元
体裁：七言律诗

山辉戏作房山画，已亥经今恰十年。馆阁当时文物盛，风尘何处画图传。神交未觉龙蛇远，羽化犹疑翡翠鲜。前辈风流归郑老，令人注目海云边。
题郑山辉李石楼兰竹画卷
作者：宋禧
朝代：元
体裁：七言绝句

山辉兰蕙石楼竹，二老风流识者谁。江上春风苦萧瑟，却教宋玉不胜悲。
题郑山辉画兰
作者：宋禧
朝代：元
体裁：七言律诗

醉眠居士何憔悴，托意秋兰似独醒。身后流芳头已白，人间看画眼俱青。湘灵梦寐同纫佩，楚语愁吟可续经。谁解烹茶留此老，吴兴文物久凋零。
题释交卷
作者：宋禧
朝代：元
体裁：五言律诗

两贤交有道，同郡又同心。度海秋风急，联床夜雪深。亲丧埋旅榇，家难助籯金。高谊称词伯，雄文动士林。
题雪浦待渡图
作者：宋禧
朝代：元
体裁：古风

冉冉岁云晏，萧萧林木疏。积雪遍原隰，山川今昔殊。远眺既茫昧，近瞩迷旧途。游子去家久，思亲赋归与。宁不畏凛冽，飞鸣有慈乌。川广不可越，临津为踟蹰。舟子隔云渚，回篙怜久需。故庐在何许，北里路非迂。岂无泽中雁，亦有冰下鱼。甘旨恒在念，钓弋诚良图。生理何独拙，往返携琴书。俛仰宇宙内，幽抱聊自舒。日出长夜后，阳复冱寒馀。兹理谅无舛，不乐复何如。
题顾云屋山水图
作者：宋禧
朝代：元
体裁：七言绝句

虞公渡下丈亭山，送目船窗几往还。今日题诗云屋画，白头一笑海云间。
题顾侯江山图歌
作者：宋禧
朝代：元
体裁：古风

岷峨之山昔所闻，下临江水高入云。层峦奔流到东海，乃有巴蜀吴楚分。暮年今见画图好，满目江山惊野老。峨眉新月远关情，巫峡朝云愁未了。客舟几日下瞿塘，谁倚高楼望汉阳。人烟晚集矶头树，天边秋水去茫茫。忽忆苏翁游赤壁，西望蜀山归未得。当时谪宦尚逍遥，月下吹箫从二客。顾侯留滞东海头，放怀思上洞庭舟。龙门连月坐风雨，画图一洗今古愁。
题顾山人画古松歌
作者：宋禧
朝代：元
体裁：古风

能画古松天下少，昔有毕韦今顾老。顾老作画书法同，或变真书作行草。硬黄古纸一丈馀，落笔古松随一扫。纠缠黑白成文章，恍惚阴阳割昏晓。半年作客罗壁山，但画江山极幽渺。乱叶点点晋书圆，直树行行秦篆小。有人请画松一株，草书张颠合惊倒。一株两株八九株，变怪无穷出天造。愧我题诗劳寸心，数日一篇方脱藁。何如顾老画古松，游戏草书书法好。
题顾山人秋江叠嶂图歌
作者：宋禧
朝代：元
体裁：古风

顾侯避俗留越山，高情长在山水间。秋堂夜半梦巴蜀，孤帆远逐西风还。椎床呼灯怪迟缓，万里江山犹在眼。澄澄素练天际长，叠叠青鬟日边远。写来巫峡令人愁，神女阳台居上头。尚见云阴含过雨，可怜树色送行舟。地形何处接吴楚，林薄人烟带洲渚。黄帽西来打鼓郎，茜裙东去唱歌女。画图不尽意有馀，太平人物俱欢娱。多愁宋玉在何许，好赋顾侯山水图。
题风梅图
作者：宋禧
朝代：元
体裁：七言绝句

含章檐下最多情，睡起新妆梦里成。谁向东楼吹玉笛，也知不是断肠声。
题风烟雪月梅画·其一
作者：宋禧
朝代：元
体裁：七言绝句

谁爱春风入画檐，香飘深院半开帘。主人应与花同梦，点额新妆故故添。
题风烟雪月梅画·其三
作者：宋禧
朝代：元
体裁：七言绝句

山中夜半绿窗明，梦里天香下玉京。蜡屐出门寻旧约，花间翠凤不须惊。
题风烟雪月梅画·其二
作者：宋禧
朝代：元
体裁：七言绝句

瑶台咫尺隔青烟，缟袂萧萧立暮天。尘世何人空送日，神交自有玉堂仙。
题风烟雪月梅画·其四
作者：宋禧
朝代：元
体裁：七言绝句

广平作赋谩多情，岁晚看花白发明。玉笛谁吹今夜月，虚闻捣药兔长生。
题高氏万绿堂
作者：宋禧
朝代：元
体裁：七言律诗

路入郊堂度石桥，可堪诗思晚萧萧。阴连桑柘凉如雨，气接风云远似潮。红紫一时随过客，清和四月听吹箫。梧桐叶上题佳句，乘兴重来不待招。
龙门大松图
作者：宋禧
朝代：元
体裁：七言律诗

虎头孙子气吞虎，龙门怪松身似龙。落笔萧梢朔风起，泼墨惨淡飞云从。无疑杜老歌韦偃，谩说秦封临岱宗。天生异材久盘屈，青眼千年才一逢。
龙门眺远图
作者：宋禧
朝代：元
体裁：七言律诗

谁写龙门眺远图，风流顾老出勾吴。河中天阙争高下，海上云山半有无。杜甫神游应自惜，安期仙去待谁呼。未须东望成长往，小住尘寰慰老夫。
【黄钟】人月圆 中秋小酌
作者：宋褧
朝代：元

红螺香滟金茎露，清兴溢璇霄。玉盘光冷，云鬟雾湿，丹阙烟销。□□此夜，明年明月，何似今霄。西风唤我，瑶阶折桂，绮槛吹箫。 诚夫兄生子名京华儿 神州佳丽明光锦，生出玉麒麟。四筵都爱，西山眉翠，太液瞳神。他年应是，斗鸡走马，紫陌红尘。这回休更，燕秦树栗，江浦垂纶。
一絇丝（张昌仪兄弟恃易之昌宗之宠所居奢溢有人题其门曰一絇丝能得几日络昌仪遽书其下云一日即足后祸及）
作者：宋褧
朝代：元

清河桑少蚕拍簇，曳雪牵霜不盈握。西风吹落红莲花，败篗尘埃弃墙角。
一钱太守祠（刘宠）
作者：宋褧
朝代：元

山中父老感承宣，五马高情亦自贤。一样青铜成肉好，后来多是捋须钱。
七月三日喜至郧县山行兼旬至此始出
作者：宋褧
朝代：元

稻花香里过琳宫，一舸斜阳汉水东。下马已辞山巀嶪，开轩仍见竹葱茏。画檐不碍迎霜叶，玉宇频来处暑风。童御无知友朋远，满襟幽思与谁同。
七月八日晓晴暂出丽正门外（二首）
作者：宋褧
朝代：元

团团碧树压宫城，白凤门楣淡日明。回首琼华仙岛上，片云犹欲妒新晴。晓凉门巷柳阴蝉，九陌晴泥著锦鞯。到处帘栊尽相似，巧棚人静五生蔫。
七月八日晓晴暂出丽正门外（二首）·其一
作者：宋褧
朝代：元

团团碧树压宫城，白凤门楣淡日明。回首琼华仙岛上，片云犹欲妒新晴。
七月八日晓晴暂出丽正门外（二首）·其二
作者：宋褧
朝代：元

晓凉门巷柳阴蝉，九陌晴泥著锦鞯。到处帘栊尽相似，巧棚人静五生蔫。
七月望日西山即景十二韵
作者：宋褧
朝代：元

朔土中元展墓辰，暂时从俗出重闉。秋光萧飒无馀暑，野色虚明不动尘。仙馆旧时通辇路，官沟佳处似江津。郊扉亭榭皆沽酒，石岸湾埼半鬻薪。见寺参差多白塔，逢僧络绎尽红巾。凫茨映草花轻小，鸿芡遮萍大叶匀。洁白芙蕖犹是夏，淡黄杨柳不如春。偶随渔艇方游目，忽见龙舟却怆神。金水河宽风掠面，玉泉山暗雨催人。马蹄不惮平芜远，鸟语常因密树频。可惜痴顽携子侄，未能放旷会亲宾。茫茫世网谁堪约，负郭同为学稼民。
万户侯李通敏祠堂
作者：宋褧
朝代：元

猿臂将军金虎符，寻常气压万熊貙。而今庙貌开生面，犹似辕门按湛卢。
三五七言（乐亭县作）
作者：宋褧
朝代：元

寒空高，寒雁号。霜气严征柝，风威薄锦袍。一夜相思心似海，荒城四望愈忉忉。
三原张氏茔望松亭（张克礼）
作者：宋褧
朝代：元

已闻翠柏凝苦泪，更道白杨多悲风。时时见此霜雪干，终身哀思何时穷。
三月一日杂诗四首（延祐七年）
作者：宋褧
朝代：元

仙龙髯堕古混台，碧籞春深花自开。踏白马前双斧钺，路人争喜晋王来。苑树云藏绀色鸦，綵楼昏鼓促沉霞。分明不似鼕鼕韵，寂寞东风十万家。柳簇红桥绿雾匀，羽林戈戟锁重闉。朝阳空照俜仃影，长似东街碧树身。旧时瓮城野樱桃，隈隅弄日晴树高。游人来往不能折，烂醉来时玩碧梢。
三月一日杂诗四首（延祐七年）·其一
作者：宋褧
朝代：元

仙龙髯堕古混台，碧籞春深花自开。踏白马前双斧钺，路人争喜晋王来。
三月一日杂诗四首（延祐七年）·其三
作者：宋褧
朝代：元

柳簇红桥绿雾匀，羽林戈戟锁重闉。朝阳空照俜仃影，长似东街碧树身。
三月一日杂诗四首（延祐七年）·其二
作者：宋褧
朝代：元

苑树云藏绀色鸦，綵楼昏鼓促沉霞。分明不似鼕鼕韵，寂寞东风十万家。
三月一日杂诗四首（延祐七年）·其四
作者：宋褧
朝代：元

旧时瓮城野樱桃，隈隅弄日晴树高。游人来往不能折，烂醉来时玩碧梢。
三月晦日偶成
作者：宋褧
朝代：元

十里平原晚色低，粉飘红坠绿凄迷。客中无限伤春句，却为乘骢不敢题。
三鹭扇头
作者：宋褧
朝代：元

欲下势翩翩，对立羽肃肃。风标尽潇洒，其奈股无肉。
上中书张参议
作者：宋褧
朝代：元

中官传敕构鳌山，公相披云犯玉颜。紫府腾书天咫尺，彤庭赐帛锦斓斑。丹心济世今能遂，白发归田未可閒。早晚传宣催大拜，更将霖雨膏尘寰。
上虞山行值雨马上口占
作者：宋褧
朝代：元

山腰云掩翠光微，远见云浓近见稀。对景漫思高彦敬，怀人常忆米元晖。
上虞山行晓霜
作者：宋褧
朝代：元

略彴凝霜晓不乾，竟无人迹白漫漫。马蹄踏破铅华色，得似鸳鸯瓦上看。
东冈崇恩寺晚酌其僧一峰求诗
作者：宋褧
朝代：元

山门杉桧碧萧森，步屧回廊一径深。罢酒长风来北渚，按歌明月出东林。幽轩晚立云容湿，高阁晴登海气侵。忽报寒沟潮信到，可能重听颍师琴。
两头纤纤
作者：宋褧
朝代：元

两头纤纤豪矢鬃，半白半黑月蚀空。腷腷膞膞叩头虫，磊磊落落真英雄。两头纤纤针觜鱼，半白半黑茧纸书。腷腷膊膊雨跳珠，磊磊落落戴石砠。
两头纤纤·其一
作者：宋褧
朝代：元

两头纤纤豪矢鬃，半白半黑月蚀空。腷腷膞膞叩头虫，磊磊落落真英雄。
两头纤纤·其二
作者：宋褧
朝代：元

两头纤纤针觜鱼，半白半黑茧纸书。腷腷膊膊雨跳珠，磊磊落落戴石砠。
中兴万户爱假山筑亭号粹峰亭
作者：宋褧
朝代：元

元戎生长太平世，雨甲苔枪日无事。筑亭排石示燕閒，比似南塘更清致。烟霏晻霭群峰峦，莎阴藓璺相回环。天台庐阜入胸次，华阳艮岳非尘寰。米狂呼兄名不朽，千古高情能尚友。我知主人爱山符节然，传付子孙俱世守。
中秋与吕仲实清话忆溉之李内翰不见
作者：宋褧
朝代：元

大明湖上水涵天，月色偏宜李谪仙。应笑吾曹杀风景，碧桐窗下对灯眠。
中秋陪谢敬德修撰达兼善典签诚夫兄学士会饮周子嘉如舟亭交命险韵十二依次诗得赏字
作者：宋褧
朝代：元

秋川澄荇藻，凉樾坠栗橡。雅集融酒尊，缓步阮屐緉。华构故依岸，危栏欲飘㼽。夕斋涤烦嚣，时清侈欢赏。寒光揭宝鉴，灏气凝铜掌。翔翾仙蜕骨，鼓舞儿释襁。初窥祇开轩，久眺还倚杖。林鸟惊倦翼，莎蛬荐哀响。缅怀谷之盘，未卜川若辋。典签雄朔客，太史诧川党。交觥罚如雠，探策心遽驵。主人画舫斋，坐客龙虎榜。
丰润县赈饥答武孝隆文学
作者：宋褧
朝代：元

唐坊霖雨怨八座，汉庭灾异免三公。古人争解言调燮，不识春郊发廪功。
临安刘子简以至元二年观光京师明年告归作诗送之
作者：宋褧
朝代：元

文昌殿古黑云低，光范门深白日迷。逢掖有时甘引去，丈夫何事苦分携。上林春去莺犹啭，南国晨征马不嘶。多少忧端兼别恨，烟江何处觅缄题。
九日再会饮如舟亭分韵得异字约赋廿句
作者：宋褧
朝代：元

周郎家本住武溪，入京暂作公府吏。闭门哦诗常抚卷，倒屣迎宾能好事。今年中秋偶晴明，好友持杯恰三四。时当九日复宴集，潇洒轩楹临水次。槛华错粲邻舍移，壶酝氤氲内官赐。天高气清萸菊节，攘袂奋发湖海士。风尘悠悠渺芳躅，觞咏兰亭或堪似。人生行乐适意尔，局促辕驹老将至。酣歌慷慨时自新，放达何须较愚智。愧无硬语出磊磈，追逐卢仝并马异。
乞巧辞二章（京师里俗以七月七日昏时设祠乞巧于天星织女盖闺人处子惑于荒谬怪诞之说不事箴组觊倖渺茫虚无之效卒无所得予闵其愚遂设为妇祷神答之意缀成此章假辞托兴以譬夫世之学者昧下学上达之理忽略遗弃于日用寻常之事而谓圣人之迶高远玄妙非力行之所可企及当求之于恍惚有无之域是以终于无闻漫不知省因以为戒且自警云尔）
作者：宋褧
朝代：元

若有人兮炫服嫭容。禀慧淑兮思擅女红。邈天媛兮扬灵，资祷祠兮或通。明月兮为宫。琼筵兮名供。餦餭兮桂醑，蕙炷兮兰缸。纷娣侄兮翾翻，俨竦息兮敬恭。晞明明兮嘉惠，感款恳兮弱衷。抒绝艺兮告予，启下妾兮昏蒙。俟肸蚃兮□□，极劳心兮忡忡。若有人兮天渚廓，凭虚兮容与。长缡结兮云衣，锵琳琅兮珩瑀。擢翠旌兮前导，召星妃兮为侣。肃冷风兮高驰，指药房兮来下，哀要眇兮闇昧，恍冥冥兮晤语。曰妇职兮实人为，懋劬劳兮事纂组。谅纫针兮制作，将剖毫兮析缕。祇乞灵兮诡秘，羌遗诮兮卤莽。女怊怅兮太息，渺神君兮遐举。
乞巧辞二章（京师里俗以七月七日昏时设祠乞巧于天星织女盖闺人处子惑于荒谬怪诞之说不事箴组觊倖渺茫虚无之效卒无所得予闵其愚遂设为妇祷神答之意缀成此章假辞托兴以譬夫世之学者昧下学上达之理忽略遗弃于日用寻常之事而谓圣人之迶高远玄妙非力行之所可企及当求之于恍惚有无之域是以终于无闻漫不知省因以为戒且自警云尔）·其二
作者：宋褧
朝代：元

若有人兮天渚廓，凭虚兮容与。长缡结兮云衣，锵琳琅兮珩瑀。擢翠旌兮前导，召星妃兮为侣。肃冷风兮高驰，指药房兮来下，哀要眇兮闇昧，恍冥冥兮晤语。曰妇职兮实人为，懋劬劳兮事纂组。谅纫针兮制作，将剖毫兮析缕。祇乞灵兮诡秘，羌遗诮兮卤莽。女怊怅兮太息，渺神君兮遐举。
书宜都内人传后（二首）
作者：宋褧
朝代：元

痴绝庐陵不保身，忽从妇口议天伦。鸾台凤阁须眉者，谁识当时有内人。绣帷春色久徘徊，檀机傍边说祸胎。一笑诗人漫怀古，梦中曾见内人来。
书宜都内人传后（二首）·其一
作者：宋褧
朝代：元

痴绝庐陵不保身，忽从妇口议天伦。鸾台凤阁须眉者，谁识当时有内人。
书宜都内人传后（二首）·其二
作者：宋褧
朝代：元

绣帷春色久徘徊，檀机傍边说祸胎。一笑诗人漫怀古，梦中曾见内人来。
书汉津驿（九月十二日）
作者：宋褧
朝代：元

凉月满庭清似水，匡床无寐苦难胜。闺人不见羁人况，落叶横窗蛾扑灯。
书湘阴谢使君厅壁
作者：宋褧
朝代：元

使君厅事冷于冰，使君无家静如僧。门树枕街横暮犬，戟枝当户照寒芿。僮奴伍伯随阳雁，曹佐书司被冻蝇。料得太常斋未足，玉珂朝马去飞腾。
予以延祐元年从先兄正献公入汴始识彦辉吴徵君是岁故中丞马公伯庸今翰林学士谢公敬德国子博士王君师鲁乡贡河南行省迄今二十五年予再以按行至汴居监察行院去徵君所居仅半里犹以公事未毕尚迟于请见时马公亦薨谢王在馆阁感念存殁赋唐律一首先遣持遗徵君正之（至元四年戊寅）
作者：宋褧
朝代：元

二十年前入汴州，梵王仙馆涉春秋。家家庭院森湖玉，处处帘栊映海榴。金马石渠伤远别，丘山华屋动新愁。谁怜闭著车中妇，犹望元龙百尺楼。
二月二十二日野寺哭张仲容
作者：宋褧
朝代：元

身前谁不羡词华，水散沦漪日散霞。仙桂无缘空种树，幽兰有种自生芽。泪飘旧殡棠梨叶，酒入荒台野荠花。最是相知呜咽处，洛中松柏渺天涯。
于潜谢尧章松巢
作者：宋褧
朝代：元

浊世尘嚣如洚水，巢居故向万松间。下窥震泽三江浪，高揖钱唐九里山。虎魄糇粮应可畜，兔丝牖户若为攀。杏梁桂柱长安陌，不直危枝一解颜。
五月寒（延祐丙辰夏江南久雨甚寒）
作者：宋褧
朝代：元

朱明避事秋万里，葛溽罗塺索裘绮。赤帝藏龙天漏水，白鸟苍蝇冻缩觜。五月雨声长在耳，有虞皇帝拂瑶徽，湿透檿丝弹不起。招摇下望白玉京，朝天苍佩寒无晶。马毛拳猬坊门闭，閒却金盘不赐冰。
五杂组
作者：宋褧
朝代：元

五杂组，螮蝀掣。往复还，寒暑节。不获已，新昏别。五杂组，眼缬眩。往复还，乌衣燕。不获已，沙场战。五杂组，袆翟衣。往复还，大明辉。不获己，妻儿饥。
五杂组·其一
作者：宋褧
朝代：元

五杂组，螮蝀掣。往复还，寒暑节。不获已，新昏别。
五杂组·其三
作者：宋褧
朝代：元

五杂组，袆翟衣。往复还，大明辉。不获己，妻儿饥。
五杂组·其二
作者：宋褧
朝代：元

五杂组，眼缬眩。往复还，乌衣燕。不获已，沙场战。
五杂组乞巧辞二章（京师里俗以七月七日昏时设祠乞巧于天星织女盖闺人处子惑于荒谬怪诞之说不事箴组觊倖渺茫虚无之效卒无所得予闵其愚遂设为妇祷神答之意缀成此章假辞托兴以譬夫世之学者昧下学上达之理忽略遗弃于日用寻常之事而谓圣人之迶高远玄妙非力行之所可企及当求之于恍惚有无之域是以终于无闻漫不知省因以为戒且自警云尔）·其一
作者：宋褧
朝代：元
体裁：乐府曲辞

若有人兮炫服嫭容。禀慧淑兮思擅女红。邈天媛兮扬灵，资祷祠兮或通。明月兮为宫。琼筵兮名供。餦餭兮桂醑，蕙炷兮兰缸。纷娣侄兮翾翻，俨竦息兮敬恭。晞明明兮嘉惠，感款恳兮弱衷。抒绝艺兮告予，启下妾兮昏蒙。俟肸蚃兮□□，极劳心兮忡忡。
五王博塞图
作者：宋褧
朝代：元

鹡鸰飞满万年枝，羯鼓声闻博塞时。自是开元太平事，不曾闻有豆萁诗。
人月圆·中秋小酌
作者：宋褧
朝代：元

红螺香滟金茎露，清兴溢璇霄。玉盘光冷，云鬟雾湿，丹阙烟消。此生此夜，明年明月，何似今宵。西风唤我，瑶阶折桂，绮槛吹箫。
人月圆·诚夫兄生子名京华儿
作者：宋褧
朝代：元

神州佳丽明光锦，生出玉麒麟。四筵都爱，西山眉翠，太液瞳人。他年应是，斗鸡走马，紫陌红尘。这回休更，燕秦树栗，江浦垂纶。
仇云轩训其子彦中廉访三绝句其孙今御史公度持以求诗
作者：宋褧
朝代：元

柳玭著家法，马援述交情。人称世济美，谁谓公惭卿。
从驾观承天护圣寺（至顺二年五月）
作者：宋褧
朝代：元

陪驾西郊外，遐观倦未还。荷深七里泊，云近五华山。境胜嗟来暮，官微愧不閒。凭高歌夏谚，直拟重跻攀。
仲宣楼登眺
作者：宋褧
朝代：元

国家全盛似金瓯，江汉澄清控上游。帝子几时临北渚，庾公何处倚南楼。云来巫峡祠空在，霜落荆门树自稠。持节重来纾四望，孤怀别有凭阑愁。
元夕西门外访友
作者：宋褧
朝代：元

信马出林坰，因君得暂停。春灯九子殿，夕照百官厅。断水冰犹白，荒陂草未青。遥观陪扈处，怀昔意冥冥。
元夜偕二友看水灯
作者：宋褧
朝代：元

绿鬓相携御软风，珠尘粉雾月朦胧。水灯浮过南桥去，却被残冰碍□红。
元日又怀诸公自次韵
作者：宋褧
朝代：元

揽辔寒郊理簿书，明时不用伏青蒲。喜闻蓂荚颁庭陛，惊见桃符映户枢。长乐晓钟红叱拨，大明春殿紫？毹。六街车马鱼鳞集，百弼衣冠鸟翼趋。幕省贵人辞琐闼，晴窗独客揽髭须。暮年勋业归公等，莫叹红尘急景徂。
元日又怀诸公自次韵
作者：宋褧
朝代：元
体裁：七言排律

揽辔寒郊理簿书，明时不用伏青蒲。喜闻蓂荚颁庭陛，惊见桃符映户枢。长乐晓钟红叱拨，大明春殿紫�毹。六街车马鱼鳞集，百弼衣冠鸟翼趋。幕省贵人辞琐闼，晴窗独客揽髭须。暮年勋业归公等，莫叹红尘急景徂。
先兄正献公坟所寒食五首
作者：宋褧
朝代：元

车马自骈阗，风寒复禁烟。野筵惟粔籹，村女亦秋千。远岫清明雨，高坟白竹钱。乞墦君莫笑，攫肉有轻鸢。才动山林兴，还增畎亩忧。夕阴仍不雨，春冷欲如秋。抚旧谁伤悼，乘时尽醉游。农家多苦旱，啼杀舍南鸠。树冷杏悭花，池乾草勒芽。愁吟春自浅，乐饮日还斜。远翼摩霄鹤，喧传得食鸦。城中火宅苦，吾欲觅仙家。兀坐寻诗句，豪吟引酒杯。悲歌常激烈，暗咏亦徘徊。诗向眼前得，兴从天外来。成章多坦率，犹待故人裁。三日春郊宿，留连不肯回。寻诗乘款段，步屧踏莓苔。胜境僧多占，深村客少来。明朝入城市，那复好怀开。
先兄正献公坟所寒食五首·其一
作者：宋褧
朝代：元

车马自骈阗，风寒复禁烟。野筵惟粔籹，村女亦秋千。远岫清明雨，高坟白竹钱。乞墦君莫笑，攫肉有轻鸢。
先兄正献公坟所寒食五首·其三
作者：宋褧
朝代：元

树冷杏悭花，池乾草勒芽。愁吟春自浅，乐饮日还斜。远翼摩霄鹤，喧传得食鸦。城中火宅苦，吾欲觅仙家。
先兄正献公坟所寒食五首·其二
作者：宋褧
朝代：元

才动山林兴，还增畎亩忧。夕阴仍不雨，春冷欲如秋。抚旧谁伤悼，乘时尽醉游。农家多苦旱，啼杀舍南鸠。
先兄正献公坟所寒食五首·其五
作者：宋褧
朝代：元

三日春郊宿，留连不肯回。寻诗乘款段，步屧踏莓苔。胜境僧多占，深村客少来。明朝入城市，那复好怀开。
先兄正献公坟所寒食五首·其四
作者：宋褧
朝代：元

兀坐寻诗句，豪吟引酒杯。悲歌常激烈，暗咏亦徘徊。诗向眼前得，兴从天外来。成章多坦率，犹待故人裁。
先兄正献公坟所寒食自和气门归马上赋
作者：宋褧
朝代：元

适野襟怀自豁然，入城景物又堪怜。御沟春水高于路，海岸风尘暗似烟。醉客轻生驰騕袅，痴儿薄行调婵媛。徐驱返顾西山色，自笑诗人嗜好偏。
公安早行
作者：宋褧
朝代：元

误听野鸡鸣，扬鞭趋驿程。平明见茅屋，方觉冒霜行。
公安道中
作者：宋褧
朝代：元

碌轴如醉翁，深春卧晴绿。坳径露不乾，下有蚯蚓哭。
六日雨中闻诏赦将至复次韵
作者：宋褧
朝代：元

一札飞来宽大书，潞阳归骑踏菅蒲。九天雨露开元化，列宿光芒拱北枢。时近春盘传饼餤，云昏午枕卧？毹。连朝吏士开尊饮，旦日官僚秉笏趋。葛亮有言垂往昔，阳球兴叹失斯须。传闻几处圜扉静，谳狱无劳趁暑徂。
六日雨中闻诏赦将至复次韵
作者：宋褧
朝代：元
体裁：七言排律

一札飞来宽大书，潞阳归骑踏菅蒲。九天雨露开元化，列宿光芒拱北枢。时近春盘传饼餤，云昏午枕卧�毹。连朝吏士开尊饮，旦日官僚秉笏趋。葛亮有言垂往昔，阳球兴叹失斯须。传闻几处圜扉静，谳狱无劳趁暑徂。
六月三日寄吁（至正乙酉时在上京）
作者：宋褧
朝代：元

窗后红芳旭日明，堂前绿树晚风清。白头竟被虚名误，梦见儿曹笑语声。
兵部侍郎王崇道出守东平
作者：宋褧
朝代：元

使君朝著久，暂出守名城。祇羡黄堂贵，能忘粉署荣。编民瞻□履，候吏引麾旌。早寄高斋咏，令人识政成。
冬夜
作者：宋褧
朝代：元

纸窗如水月如冰，天际浮云罨画屏。漏板阑珊参过午，篝灯犹诵太玄经。
冬日杂诗（五首）
作者：宋褧
朝代：元

暗尘驽马夕阳酣，冻路凌兢思不堪。徥侣徒行知捷径，踏冰时过象坊南。金水桥西沙路低，东来翠幰与桥齐。不知夫婿何官职，后拥前驱过曲堤。下床指直难结带，出户舌卷深入喉。共羡将军能出猎，党家帐里不风流。金阙银宫上帝居，绿章封事达云衢。晓来官吏传相告，明日放生仍断屠。扫除愁恨惟应酒，陶写襟灵仅有诗。四十头颅只如此，可能心事及游丝。
冬日杂诗（五首）·其一
作者：宋褧
朝代：元

暗尘驽马夕阳酣，冻路凌兢思不堪。徥侣徒行知捷径，踏冰时过象坊南。
冬日杂诗（五首）·其三
作者：宋褧
朝代：元

下床指直难结带，出户舌卷深入喉。共羡将军能出猎，党家帐里不风流。
冬日杂诗（五首）·其二
作者：宋褧
朝代：元

金水桥西沙路低，东来翠幰与桥齐。不知夫婿何官职，后拥前驱过曲堤。
冬日杂诗（五首）·其五
作者：宋褧
朝代：元

扫除愁恨惟应酒，陶写襟灵仅有诗。四十头颅只如此，可能心事及游丝。
冬日杂诗（五首）·其四
作者：宋褧
朝代：元

金阙银宫上帝居，绿章封事达云衢。晓来官吏传相告，明日放生仍断屠。
冬雨
作者：宋褧
朝代：元

十月楚天雨，同云暗八荒。前山应是雪，此地不成霜。气混朝岚重，声兼夜漏长。閒庭断来往，幽思渺无方。
冻雨晚晴自成物门归院马上口占
作者：宋褧
朝代：元

碧山缭绕昼阴垂，云湿宫城雨湿衣。芳草远含春意态，微阳閒弄晚光辉。滦河委曲经千里，魏阙嵯峨壮九围。满目郁葱佳气在，莫从陈迹访依稀。
凉夜吟（十五岁作）
作者：宋褧
朝代：元

云头金玦秋意生，城南啼乌三四声。漙漙斜露铜铺湿，阑下幽花香气清。倡楼迢遰咽凝管，波底老龙求子鸣。萧萧竹树小山雨，惊觉佳人梦中语。湿萤寥落阶莎寒，拂拭桃笙掩闺户。
减字木兰花·宪掾黄君美弄璋援苏伯修侍郎例乞名其子命之曰升云时二月六日寿席醉赋
作者：宋褧
朝代：元

春空霭霭。儿解飞腾窥五彩。我制佳名。异姓他年叙弟兄。我须白早。亦愿儿年如我老。缓步徐行。终到蓬莱近上层。
出京酬送别者（南游湖湘）
作者：宋褧
朝代：元

台笠华缨洗暗尘，都门官柳送车轮。洛阳津吏揶揄我，不是终军等辈人。
分宪后圃二咏（襄阳路） 其一 桃
作者：宋褧
朝代：元
体裁：五言绝句

秋桃实累累，久熟双颊赤。风来堕苔径，取食味如蜜。
分宪后圃二咏（襄阳路） 其一 桃
作者：宋褧
朝代：元

秋桃实累累，久熟双颊赤。风来堕苔径，取食味如蜜。雅洁玉簪花，清芬莫与比。不得向阳栽，植根北窗底。
分宪后圃二咏（襄阳路） 其二 玉簪
作者：宋褧
朝代：元
体裁：五言绝句

雅洁玉簪花，清芬莫与比。不得向阳栽，植根北窗底。
刘阮入天台图
作者：宋褧
朝代：元

谁知物外一山川，缥缈楼台小有天。不向溪头遇仙子，桃花流水亦悠然。
初冬之先垄即事（至治三年作先垄在南城之东南宜泉村沙垡）
作者：宋褧
朝代：元

乌鹊相依啄野田，白驼对立饮冰泉。蒲洲凌薄车旋泞，棘路沙虚马惧鞭。冢上白杨时猎猎，苑中红叶晓翩翩。嗟予谩索长安米，愿就耕夫受一廛。
初秋苦雨
作者：宋褧
朝代：元

白潦玄云净影涵，漏天奚止说西南。毁垣到处疏篱当，支厦何年大木堪。憭慄未须悲宋玉，沉吟漫尔忆岑参。无穷世故灵台小，华发萧骚不满簪。
初至都书金城坊所僦屋壁
作者：宋褧
朝代：元

士龙东头士衡西，长沙舞袖难旋转。豪家尽有厦连云，自是诗人嫌日短。
别后寄友
作者：宋褧
朝代：元

兰舟三日屈原亭，醉出南门缓辔行。柳暗河街新月上，一场离恨不分明。
别武陵诸友分韵得身字（延祐己未三月晦日别武陵北归）
作者：宋褧
朝代：元

人别江南花别春，莺莺燕燕总伤神。旗亭酒软歌姬艳，争奈相如是病人。
北中寒
作者：宋褧
朝代：元

烛龙吹冷玄冥唾，鸡子庖从沙□过。羲和呵手驭日车，噤㾕阳乌三足堕。骊山温泉彻底冰，白地裂文如旱塍。穷阴冻合黄钟琯，缇室葭灰不得升。射麋将军守毡屋，霜结虬须悬䍡？。琵琶弦折酒成澌，风刀劙破双颧肉。
北中寒
作者：宋褧
朝代：元
体裁：古风

烛龙吹冷玄冥唾，鸡子庖从沙□过。羲和呵手驭日车，噤㾕阳乌三足堕。骊山温泉彻底冰，白地裂文如旱塍。穷阴冻合黄钟琯，缇室葭灰不得升。射麋将军守毡屋，霜结虬须悬䍡�。琵琶弦折酒成澌，风刀劙破双颧肉。
十二月十五日香河偶成
作者：宋褧
朝代：元

朔风初定晓霜晴，独坐寒厅日转盈。怪得无人来诉讼，羽林猎骑尽还营。
南乡子·二月廿又八日君美弄第二雏仍前例名之曰凌云赋此以赠
作者：宋褧
朝代：元

头玉太硗硗。江夏无双世胄遥。好是三生仙骨重，丛霄。曾侍元君绛节朝。咫尺趁扶摇。直上鹏程挹斗杓。他日挥毫能作赋，飘飘。学取成都驷马桥。
南乡子·至元六年九月十四日李重山宪副寿日是日适台使赍玺书奖谕风宪至山南遂大宴合乐重山号梅庭主人所居官舍即旧木犀亭久扁香宇
作者：宋褧
朝代：元

桂宇散秋香。咫尺梅庭十月阳。红叶黄花，风致好华堂。不比寻常进寿觞。褒诏灿龙光。百丈苍官百丈霜。信是天恩，宽似海徜徉。就趁笙歌入醉乡。
南乡子·观云
作者：宋褧
朝代：元

绀碧峙晴空。态度分明巧不同。櫑具神君，三四辈乘龙。冠佩翱翔赴紫宫。楼观远玲珑。舞凤蹲猊刻镂工。一笑斜川，痴老子奇峰。便入南窗诗句中。
南城天庆寺僧雅致亭
作者：宋褧
朝代：元

一昔到上方，尘虑能相忘。鼎水他山茗，炉烟异国香。杂芳供春艳，佳木通夕凉。不有草堂咏，那闻赞公房。
南宁彭使君重建东坡载酒堂（儋州）
作者：宋褧
朝代：元

椰叶榔花映祠宇，椒浆桂酒蕙肴蒸。古人不作千年恨，遗迹犹存百代徵。魂魄何须归玉局，是非从此见金陵。使君作室吾侪咏，一笑俱成附骥蝇。
南岳李炼师所居号盘中
作者：宋褧
朝代：元

南岳崚嶒倚太空，盘中胜地著渠侬。烟霞近接朱陵洞，雷雨潜通天柱峰。仙境得名符古昔，道人无事养疏慵。他年准拟寻松鹤，归日应能借竹笼。
南漳县留题（录囚襄阳）
作者：宋褧
朝代：元

寂寂南漳县，熙熙稍可居。水流穿町疃，山色瞰阶除。木槿能红白，色蕉半卷舒。讼庭无判牒，聊复写清虚。
卢疏斋赵平远小像
作者：宋褧
朝代：元

盛德不孤立，钜邦尊二贤。卢翁官察访，赵使职旬宣。契分元偕白，襟期甫暨虔。柏森松竞秀，圭瑩璧相联。高谊云霄外，清标几杖边。句枝时络绎，杯算日缠绵。宵候丹砂灶，秋鸣绿绮弦。岳跻同谢屐，湘泛共膺船。酿酒矜方妙，裁衣斗品全。敖嬉驱騕袅，笑咏抚婵娟。密迩通家好，留连对榻眠。闭关常习静，挥麈或谈玄。閒矣山中相，翛然地上仙。仪刑人倏逝，丰度世争怜。肖貌开光霁，垂名著简编。精神栖落月，思致薄凌烟。岂直江潭重，应齐宇宙传。长沙多胜境，并祀待他年。
卢疏斋赵平远小像
作者：宋褧
朝代：元
体裁：五言排律

盛德不孤立，钜邦尊二贤。卢翁官察访，赵使职旬宣。契分元偕白，襟期甫暨虔。柏森松竞秀，圭莹璧相联。高谊云霄外，清标几杖边。句枝时络绎，杯算日缠绵。宵候丹砂灶，秋鸣绿绮弦。岳跻同谢屐，湘泛共膺船。酿酒矜方妙，裁衣斗品全。敖嬉驱騕袅，笑咏抚婵娟。密迩通家好，留连对榻眠。闭关常习静，挥麈或谈玄。閒矣山中相，翛然地上仙。仪刑人倏逝，丰度世争怜。肖貌开光霁，垂名著简编。精神栖落月，思致薄凌烟。岂直江潭重，应齐宇宙传。长沙多胜境，并祀待他年。
卫御史（故西台御史平阳卫弼字良佐延祐初以列郡守忤贵近意由是有旨罢西台良佐遂归亡何薨后数年识其子靖卿靖卿席世赏得官亦气节凛凛有父风云）
作者：宋褧
朝代：元

御史昔乘青骢马，霜气横秋乌府门。太白终南让高峻，泾流渭水分清浑。神随丹旐归全晋，名入青编纪大元。欲识当时真铁面，只今犹有凤皇存。
又次韵述怀见答
作者：宋褧
朝代：元

搏桑日出事纵横，浊酒能浇磊块平。占籍神州将百岁，晚风空送杜鹃声。居庸一带雨馀青，历鹿车声久厌听。梦到江南旧游处，钓鱼矶畔柳风停。菟裘无地可田园，犹是栖栖择木猿。昨夜洛阳风雪甚，袁安依旧卧衡门。虚庭罗雀砌生苔，紫燕穿帘似见猜。开尽碧桃凝伫久，麻姑书信几时来。
又次韵述怀见答·其一
作者：宋褧
朝代：元

搏桑日出事纵横，浊酒能浇磊块平。占籍神州将百岁，晚风空送杜鹃声。
又次韵述怀见答·其三
作者：宋褧
朝代：元

菟裘无地可田园，犹是栖栖择木猿。昨夜洛阳风雪甚，袁安依旧卧衡门。
又次韵述怀见答·其二
作者：宋褧
朝代：元

居庸一带雨馀青，历鹿车声久厌听。梦到江南旧游处，钓鱼矶畔柳风停。
又次韵述怀见答·其四
作者：宋褧
朝代：元

虚庭罗雀砌生苔，紫燕穿帘似见猜。开尽碧桃凝伫久，麻姑书信几时来。
友人借书为科举文检阅戏书以答之
作者：宋褧
朝代：元

一笑鹘搦兔，终朝獭祭鱼。秋闱与春试，却用郝隆书。
双清亭春日独坐（时张为都水经历双清幕府名也）
作者：宋褧
朝代：元

帝城何处不红尘，小海危亭独可人。笭箵舟航浮上闸，笙歌池馆接西津。恩波浴鹭连洲暖，宫树啼莺隔岸春。不用鞭笞了官事，笑谈容得幕中宾。
句
作者：宋褧
朝代：元

行人不敢来饮马，稚子时能坐钓鱼。
台州应翁八十号希有斋
作者：宋褧
朝代：元

老人须发如秋霜，深居海滨乐且康。寿考何须菊潭水，神仙只在梅林阳。五铢衣薄肌骨爽，九节杖轻行步彊。我欲相期广莫野，痛饮共到无何乡。
台州郡治后山亭留饮席上走笔
作者：宋褧
朝代：元

孟冬短日到台州，胜境喜遇都贤侯。眼前丘壑太岑蔚，阁后台榭仍风流。巾子峰高晓色近，净香亭小寒光浮。徜徉尽可留朔客，谈笑不必存吴讴。
台州韩诚之入京赴调教授松江及归取道彰德展省宋丞相魏公之墓绝句三首送之
作者：宋褧
朝代：元

巾子峰前□岁盟，观光未久去王城。匆匆又省安阳墓，不负西风万里行。前朝谱牒自流传，陵谷那知有变迁。昼锦英灵俨千古，多应能喜后人贤。金窠大印押班联，剑履缤纷落九天。餐尽万羊成馁鬼，楸梧何处认曾玄。
台州韩诚之入京赴调教授松江及归取道彰德展省宋丞相魏公之墓绝句三首送之·其一
作者：宋褧
朝代：元

巾子峰前□岁盟，观光未久去王城。匆匆又省安阳墓，不负西风万里行。
台州韩诚之入京赴调教授松江及归取道彰德展省宋丞相魏公之墓绝句三首送之·其三
作者：宋褧
朝代：元

金窠大印押班联，剑履缤纷落九天。餐尽万羊成馁鬼，楸梧何处认曾玄。
台州韩诚之入京赴调教授松江及归取道彰德展省宋丞相魏公之墓绝句三首送之·其二
作者：宋褧
朝代：元

前朝谱牒自流传，陵谷那知有变迁。昼锦英灵俨千古，多应能喜后人贤。
吉安刘楚奇秘书浮云道院
作者：宋褧
朝代：元

桑弧蓬矢男子志，溟鲲鼓鬣鹏张翅。揭天勋业固垂名，择地园林须适意。夫君家住白鹭洲，先世田庐不外求。宗亲同居三百岁，卉木素封千户侯。桃花源里山川丽，辋口庄前亭馆邃。儿孙祗解弦诵声，泉石更无尘土气。迩来矫首蓬莱山，凌风珂佩声珊珊。萧然三径兀自若，梦寐衡门时往还。贤豪心事人不识，进退卷舒那可必。君不见太平宰相三十馀，千驷万钟成弃掷。
同十七弟训南城访友不遇且闻将有金陵之行
作者：宋褧
朝代：元

芳径暴桥西，徘徊白板扉。家人出帘语，小季掉鞭归。榆荚晴将老，杨花晚渐稀。仍闻欲南棹，情思愈依依。
同年小集探策赋诗得天字
作者：宋褧
朝代：元

仁庙尊儒术，嘉猷匹古先。丕承由列圣，大比涉三年。拣拔归陶冶，招徕际幅员。文星明似月，公道直如弦。世运逢熙洽，吾侪属引延。两班延虎拜，多士出胪传。恩重冠裳赐，衔清馆阁联。绿章趋画阙，华服曳春筵。载酒芳坰外，闻歌小海边。欢娱能几日，去住不同天。文省摛辞丽，容台执礼虔。四门崇教育，庶府杂周旋。桂玉悲妻子，尘埃厌市廛。缅思州县职，恒畏简书愆。苦乐宁非分，升沉各有缘。云随风力断，萍逐浪花牵。几听宫莺啭，频惊海月圆。重来情翕翕，复会语绵绵。问梦观青鬓，遨嬉驻彩鞯。但思倾玉斝，那复计金钱。发兴分奇韵，抒怀托短篇。勤劳有王事，□□□诸贤。
同年程时叔内翰还浙东
作者：宋褧
朝代：元

玉堂松柏高萧森，老子时时庄舄吟。久矣京衢厌尘土，兹焉海浦觅园林。西清供事有佳兴，南浦独返无留心。著书藏稿名山远，读易探蓍理窟深。春流沄沄败冰暖，昼日曀曀高天阴。离情竟作一发箭，交道终期百鍊金。众宾怀抱付杯酒，二子德色堕衣襟。人生会合有天命，□□□□□商参。
吏部侍郎杜弘道号西岩野逸（保下人）
作者：宋褧
朝代：元

万古西岩好地形，凭高四望接英灵。太行王屋千峰雪，碣石居庸一带青。山径缘云通略彴，野泉流月度坳陉。主人固有幽栖志，同送孤鸿入杳冥。
吕仙亭
作者：宋褧
朝代：元

物外烟霞属胜游，有时长啸海门秋。岳阳楼上题诗了，惭愧人间韩伯休。
听雨楼（陈存翁）
作者：宋褧
朝代：元

侵窗度竹复临池，绝胜潇湘夜半时。客邸十年听不足，可能今日重题诗。
告中寒食感事书怀（至正五年作时奉敕纂修宋史）
作者：宋褧
朝代：元

少日读书今白头，半生窃禄不知休。讲筵深愧程杨学，史稿重遗班马羞。多事愁怀苦于病，久寒春意淡如秋。江南烟雨京华月，閒倚晴窗忆旧游。
和孟景章早秋即事韵
作者：宋褧
朝代：元

葱茏仙桂压勾栏，月下婆娑玉臂寒。荷榭有风纨扇歇，醉乡无暑蔗浆残。银灯光散填河鹊，粉袖香销舞镜鸾。惆怅边衣何日就，锦书同附劝加餐。
和州孝子黄钺父病痈笃孝子醮愿减年以益父寿果再生十年
作者：宋褧
朝代：元

上帝高居虎豹关，尘寰蝼蚁敢相干。宁馨别有延年术，一寸灵台九转丹。
和张仲容杂诗
作者：宋褧
朝代：元

蓬莱云彩烂东方，鱼钥开门禁漏长。万仞楼台争霁色，九重宫阙动秋凉。羽林执戟趋神武，骑客彯缨入建章。独爱芸窗常寂寞，六街车马是谁忙。
和杜德常万岁山暮春
作者：宋褧
朝代：元

雾杳云深日驭西，红稀绿暗闹黄鹂。双娥有泪仍啼竹，四老无情谩采芝。游冶喜逢三月闰，芳菲空度一春迟。谁家甲第歌声咽，何处名园舞袖垂。祇有情怀似中酒，那能心绪及游丝。少年笑我真痴绝，一日閒愁十二时。
和王君实户部早秋巡山韵
作者：宋褧
朝代：元

远临辽海近军都，今代神皋异古初。万乘省方严禁钥，千官耀武肃郊居。祈年寺塔存唐像，利国河渠入汉书。赖是星郎解摸写，吟馀胸次日清虚。
和王师鲁哭子诗廿七韵
作者：宋褧
朝代：元

我识王内翰，早岁赋美质。筮仕困州县，处友固胶漆。摛辞若纂组，粲烂锦城匹。福善宜裕后，酬劳当任逸。苍天不可问，得子旋伤失。君怀未能慰，我恨亦云积。孟春丧孩女，仍唁仆与侄。阿申并官奴，两儿众所惜。方期及髫龀，入学相诱掖。亭亭芝芳妍，温温玉缜栗。随行操几杖，或可弄文笔。一以世科第，一以嗣臧获。云胡俱夭折，相去不百日。孩女不甚痛，长不恃其力。初疾忍辄弃，命医恒接迹。终焉莫救药，枉负不慈责。娟娟竞秀爽，眉目犹在觌。伤心掷絪褓，尘泥污红碧。父哀犹强饭，母悼不安席。适值吕太史，为我亦傍泣。渠子岁三丧，鹓邹劳卵翼。尤嗟中殇女，絺绣已能刺。吾儿幸存二，怀抱若可释。疲劣不好学，稍令诵内则。君诚旷达士，悲泪莫频滴。祷神名山颠，置妾居侧室。伫作汤饼会，人醉酒一石。
和省郎杜德常清明三绝兼柬王君实艺林
作者：宋褧
朝代：元

开门景物苦无涯，柳拂青丝杏衬霞。酝藉仙郎谁得似，官曹常对紫薇花。春闺无事不闻鸡，睡起朝阳树影西。尽道陌头寒食好，卖花声里有莺啼。赤阑桥瞰花溪过，白板扉临柳岸开。最好苑墙东畔路，可人何事不频来。
和省郎杜德常清明三绝兼柬王君实艺林·其一
作者：宋褧
朝代：元

开门景物苦无涯，柳拂青丝杏衬霞。酝藉仙郎谁得似，官曹常对紫薇花。
和省郎杜德常清明三绝兼柬王君实艺林·其三
作者：宋褧
朝代：元

赤阑桥瞰花溪过，白板扉临柳岸开。最好苑墙东畔路，可人何事不频来。
和省郎杜德常清明三绝兼柬王君实艺林·其二
作者：宋褧
朝代：元

春闺无事不闻鸡，睡起朝阳树影西。尽道陌头寒食好，卖花声里有莺啼。
和苏伯修应奉上都试院夜坐韵
作者：宋褧
朝代：元

八月帘帷试夜寒，诸公文酒度更阑。然藜共喜临天禄，分芋何劳问懒残。谁许桂枝平地折，莫将花样近来看。主司不是冬烘者，解送宜胜十政官。
和赵鲁瞻海岸冬日晚归
作者：宋褧
朝代：元

白塔高标射紫霞，乌栖宫树客投家。烧香人拜弯弓月，穿市儿携剪彩花。苜蓿地眠朝退马，蒲桃园隔宴回车。人生要纵长安眼，何事能容便面遮。
咏御沟
作者：宋褧
朝代：元

决决穿云出涧初，千回百折到皇居。行人不敢来饮马，稚子时能坐钓鱼。内史府前晴滉瀁，云岩观后晚舒徐。波漫略彴通丹禁，风飏辎軿映画裾。三月霏烟著杨柳，九秋凉露泣芙蕖。荒唐莫说流红怨，自是清涟解起予。
哭张惟健（惟健济南张公希孟之子贤而有文才识通敏丰仪俊秀礼法从容好古物善草隶诸书当时之名公子也）
作者：宋褧
朝代：元

天风吹下玉鱼符，绛节飙轮下玉虚。人海渺茫思卫虎，士林憔悴叹曹蜍。纷纷故物尘凝座，寂寂春魂月满除。珍重尊翁休痛哭，郎君方代少霞书。
唐人两马图
作者：宋褧
朝代：元

出洗当年满渭川，四十万疋粲云烟。画图只见风蹄八，孤负河东晋问篇。
唐人两马图
作者：宋褧
朝代：元

玉山刍秣渭川波，振刷骁腾意气多。政好骈趋驾黄屋，临危踶齧奈君何。
商山道中早行
作者：宋褧
朝代：元

五月商于道，驱羸戊夜行。万山分地色，千涧混鸡声。野硙乘机置，山田冒险耕。浮名致萍梗，吾亦叹劳生。
喜归大都玉署
作者：宋褧
朝代：元

玉署萧然一事无，漫陪銮驭到行都。白痴祇对鳌峰石，清供唯观海月图。野疃有情开紫菊，禁园无数列黄榆。轮蹄迫塞通衢隘，明日扬鞭出坦途。
嘲敬德口号
作者：宋褧
朝代：元

翰林十载擅才名，廷试南宫数与明。今日东行倍惆怅，重来投牒赴南城。
四月晦日即事
作者：宋褧
朝代：元

暝树俯疏棂，阴浓簇广庭。连绵送月雨，历落照泥星。好友违千里，痴儿昧一经。近来忘百虑，恬淡养遐龄。
四月晦日早自石桥北度安济桥入史局马上口号
作者：宋褧
朝代：元

街树葱茏晓雨收，官河相近御沟流。帝城不是多尘土，直住诗人到白头。
均州顺流之光化县舟中作
作者：宋褧
朝代：元

岸阔渐无山，波平顿少滩。鱼来晨艇集，谷熟夜庐看。野处民生遂，江行旅思欢。仍闻囹圄静，尤觉老怀宽。
垂杨曲（唐体和张仲容）
作者：宋褧
朝代：元

杏花雨小西曛出，红鸳微步芳溪曲。垂杨树暗粉墙高，却上晴楼窥宋玉。檀奴不到心茫茫，春波一眼无鸳鸯。探花蝶子不解事，双飞直到帘旌傍。含娇倚困愁如许，捧砚轻绡识眉宇。柔情书满紫霞笺，教与雕檐绿鹦鹉。
城南小雨
作者：宋褧
朝代：元

官街杨柳绿参差，花外危亭俯路岐。物色宜人总依旧，天阴不似去年时。
城南道院即事
作者：宋褧
朝代：元

三径草纤纤，苔痕过雨粘。风光殊不恶，凉意复相兼。芍药斜侵墄，蒲桃乱入檐。可怜成小憩，不得遂幽潜。
墨梅（为李华远作）
作者：宋褧
朝代：元

风香月影雪肌肤，朔客晴窗看画图。江北江南数千里，梦魂何处觅西湖。
复回下外朝山行白浪道中二首
作者：宋褧
朝代：元

惴惴均房道，重来又数程。步溪愁石坎，苦雨畏云行。履险神魂散，忘私性命轻。回车从小憩，呼酒贺更生。径路纡馀出，沙湾宛转流。群山中不合，万竹翠相缪。稼圃何粗鄙，桃源岂谬悠。境奇诗句拙，摹写愧林丘。
复回下外朝山行白浪道中二首·其一
作者：宋褧
朝代：元

惴惴均房道，重来又数程。步溪愁石坎，苦雨畏云行。履险神魂散，忘私性命轻。回车从小憩，呼酒贺更生。
复回下外朝山行白浪道中二首·其二
作者：宋褧
朝代：元

径路纡馀出，沙湾宛转流。群山中不合，万竹翠相缪。稼圃何粗鄙，桃源岂谬悠。境奇诗句拙，摹写愧林丘。
复回至利阳道中
作者：宋褧
朝代：元

愁见群峰云气阴，泥涂溽暑苦难任。逢人莫问何时雨，陌上蹄涔尺许深。
夏日家食偶成
作者：宋褧
朝代：元

晓日荒荒帘影低，炊烟浮动孟光衣。苍蝇大是无知物，苜蓿盘边亦乱飞。
夜下新安驿奇家（馆伴安南国使还鄂）
作者：宋褧
朝代：元

河流如箭棹如飞，星汉垂光月渐西。回首曲廊微步处，文明门上夜乌啼。
夜归即事
作者：宋褧
朝代：元

九衢尘土夜模糊，款段无臕不任驱。闻是鸣驺忙避路，谁知恶少诈传呼。
夜起
作者：宋褧
朝代：元

揽衣开户纳微凉，西北遥山掣电光。但愿天瓢膏禾黍，莫愁溪水没津梁。
大名于景初家屋梁燕巢偶坏以悬匏代之因堕雏其中燕竟不他适来往其家凡六年异而求诗（二首）
作者：宋褧
朝代：元

春秋来去不相安，王谢恩深往复还。盛事他年君看取，蛇衔明月雀衔环。暮宿悬匏昼出飞，笑他辛苦杏花泥。邻家灶突多炎上，犹自双双得意栖。
大名于景初家屋梁燕巢偶坏以悬匏代之因堕雏其中燕竟不他适来往其家凡六年异而求诗（二首）大名于景初家屋梁燕巢偶坏以悬匏代之因堕雏其中燕竟不他适来往其家凡六年异而求诗（二首）·其二
作者：宋褧
朝代：元
体裁：七言绝句

暮宿悬匏昼出飞，笑他辛苦杏花泥。邻家灶突多炎上，犹自双双得意栖。
天台道人歌（赠项子虚）
作者：宋褧
朝代：元

天台道人住幽燕，相知垂及二十年。黄冠羽衣固不与众异，心脾一片常若冰雪之洒然。瞳子点漆黑，两颊朝霞鲜。不知世有熊经鸟伸吐纳鍊摄之秘诀，方寸坦坦泓渟渊。闾阎府署得失已不挂齿颊，炼丹蜕骨又不形语言。不曲意谐俗而俗自喜不超然，逃名而名自贤。不为壶公左慈之幻眩，不为祀灶却老之诞谩。病者相谒径走马往救，不屑屑责报归来燕坐高槐轩。艺精时犹闭户究难素，客至大叫拍案治具倾玉船。共谈南土风物辄欢笑京衢，风沙暑雨亦复不厌能留连。我为道人写真已太逼，何用缣素施丹铅。他年史笔不传方士传方技，历历为我徵长篇。
天香第一亭三首（汪叔志先茔在泾县方壶村墓亭有古桂延祐间汪擢乙科遂名亭天香第一）
作者：宋褧
朝代：元

松楸深拥若堂封，仙树婆娑八月风。奕叶儿孙高处折，人间别有广寒宫。世传佳木姓名偕，召伯甘棠王氏槐。记取汪坟苍桂树，文科应兆不相乖。天上飘香云外过，青冥风露挹仙柯。文章自有流芳理，不用长安郭橐驼。
天香第一亭三首（汪叔志先茔在泾县方壶村墓亭有古桂延祐间汪擢乙科遂名亭天香第一）·其一
作者：宋褧
朝代：元

松楸深拥若堂封，仙树婆娑八月风。奕叶儿孙高处折，人间别有广寒宫。
天香第一亭三首（汪叔志先茔在泾县方壶村墓亭有古桂延祐间汪擢乙科遂名亭天香第一）·其三
作者：宋褧
朝代：元

天上飘香云外过，青冥风露挹仙柯。文章自有流芳理，不用长安郭橐驼。
天香第一亭三首（汪叔志先茔在泾县方壶村墓亭有古桂延祐间汪擢乙科遂名亭天香第一）·其二
作者：宋褧
朝代：元

世传佳木姓名偕，召伯甘棠王氏槐。记取汪坟苍桂树，文科应兆不相乖。
太公遇文王图
作者：宋褧
朝代：元

狂王丧心醉其上，老叟避世居渭滨。出猎初非取兽意，垂钩岂是求鱼人。千年茅土有终始，一时际遇无比伦。韩彭乌合成俎醢，三顾犹堪继后尘。
太古诗
作者：宋褧
朝代：元

宇宙万年外，污隆百代中。时艰崇谲诈，世降逞奸雄。效职心如石，攻邪气似虹。如君多布列，庶可返淳风。
太学生刘君定挽诗二首（君定西域人延祐七年中大都乡试是岁冬客死京师其父母时在浙西蔡思庸字有道陈可久字宗得皆胄子之翘楚者是岁并亡故及之）
作者：宋褧
朝代：元

岁暮当风雪，乔松偃涧阿。丰仪思蕴藉，文采失中和。前日阳春曲，今朝薤露歌。天高鬼神恶，此世定如何。蔡子乘虬去，陈生跨鹤征。人方怜二妙，天遂夺三英。稚弟攀輀哭，群公执绋行。庭闱四千里，悲动浙江城。
太学生刘君定挽诗二首（君定西域人延祐七年中大都乡试是岁冬客死京师其父母时在浙西蔡思庸字有道陈可久字宗得皆胄子之翘楚者是岁并亡故及之）·其二
作者：宋褧
朝代：元

蔡子乘虬去，陈生跨鹤征。人方怜二妙，天遂夺三英。稚弟攀輀哭，群公执绋行。庭闱四千里，悲动浙江城。
太白酒楼（延祐己未初自江南还京途经济州所作）
作者：宋褧
朝代：元

我昔在髫年，知有谪仙人。少壮读所作，天才气凌云。浔阳紫极宫，往岁闻佳句。采石青山头，前月拜荒墓。夜宿檐下云，秋弄江上月。何如任城楼，狂饮兴豪发。况有任城宰，具酒复知音。酒酣隘八极，世事徒骎骎。内子香闺梦，伯禽娇且啼。人间火宅谩煎逼，政是玉山倾倒时。散披紫绮裘，倒著白接䍦。银台金马直一唾，方瀛绛阙行将去。仙之酒杯失，遗基楼观雄。垣表暗题咏，石榴海柏森西东。谪仙人，今何在，汶水凫山黯苍霭。手挥玉鞭骑玉鲸，应在浮云九州外。仙人魂魄茫氛氲，望之不见矧可亲。明朝我至玉京去，愿谒蓬仙贺季真。
夷陵晚望峡口即景感怀十四韵（按部峡州）
作者：宋褧
朝代：元

一握青天万丈崖，长江束缚此中来。山形连导岷峨脉，水戒明徵滟滪堆。疏凿神功思禹载，战争遗迹叹秦灰。涛翻澎湃朝喷雪，滩激砰訇夜吼雷。割据每能资霸业，弃捐亦复到奴才。乾坤设险华夷判，名利轻生肝胆摧。□匠操篙要厚赂，波神赐珓享冥财。儿时梦寐光阴速，客里登临怀抱开。红叶黄花为谁好，玄猿白雁有馀哀。百川逝水流无极，孤鸟长空去不回。昨日舟航辞白帝，当年云雨下阳台。竹枝歌里堪容与，人鲊瓮边难溯洄。千里画图真妙甚，醉翁文字亦高哉。远游政到离骚国，赋罢招魂试举杯。
奎章阁学士院照磨林彦广代祀岳镇海渎以诗送之
作者：宋褧
朝代：元

天子代天理万物，辅相治明神治幽。赞佐化育两交尽，始得物无疵疠年有秋。神有狸沈牲币封爵位号祈报古典礼，人则公侯卿相秩禄宠数尊且优。庙堂燮理未始有乖戾无乃神失职，遂使燕赵旱暵吴越饿莩盈田畴。九重宵旰念民命，慎简清直乘轩輶。分诣诸神祠焚玉，尘坌驰突不少留。恒岳奠畿辅，济渎河内为上流。矫首东南行，径指会稽秦望游。衣冠粲庭陛，珂佩锵琳璆。椒浆桂酒感肸蚃，竹笾木豆罗脯鱐。焚香早致辞，盥手屡叩头。润泽善利责望水兴云作雨嘑噏，燥湿申命林麓原隰诸林丘。我知山灵川后今岁效职致丰稔，不负天子圣虑贻我使者羞。
如梦令·题杨补之施蓬墨梅卷中他诗有忍寒背蓬立之句
作者：宋褧
朝代：元

常记剡溪前度。坐拓船窗窥觑。棹进任舟移，行尽粉香千树。佳趣。佳趣。篷背诗人何处。
姑苏即事（二首）
作者：宋褧
朝代：元

南北东西画舫通，卖鱼输稻不愁风。邻人使北归来说，车马京尘十丈红。娃儿十五瘦腰肢，眼角红妆浅淡施。闻道阿娘将典却，揭帘催唤买燕支。
姑苏即事（二首）·其一
作者：宋褧
朝代：元

南北东西画舫通，卖鱼输稻不愁风。邻人使北归来说，车马京尘十丈红。
姑苏即事（二首）·其二
作者：宋褧
朝代：元

娃儿十五瘦腰肢，眼角红妆浅淡施。闻道阿娘将典却，揭帘催唤买燕支。
婆罗门引·江上晚泊望月
作者：宋褧
朝代：元
体裁：词

短衣乌帽，京尘眯目强钻头。梦中八表神游。今日江山佳处，便欲贾胡留。爱峰岚滴翠，天水涵秋。断霞渐收。见隐隐、两蛾愁。好在九华烟树，秋浦沙鸥。相看依旧，但憔悴、潘郎俗状羞。孤负却、笑傲林丘。
婺源程弘道教经堂（其子名允时）
作者：宋褧
朝代：元

圣训行天似日星，秦时晦日汉时明。半山老人坏正道，紫阳夫子集大成。孝经尚欲化遐郡，论语还堪致太平。他日儿曹心醉后，我知不羡遗金籯。
子昂风竹横披
作者：宋褧
朝代：元

笔意出天机，翛然仰复低。稍须风势定，应有凤来栖。
孙隐居春洲图（三首）
作者：宋褧
朝代：元

河豚初贵荻芽生，洲上高人曳杖行。谁识静中观物理，长空淡淡大江横。幅巾野服楚江干，胸次云梦眼界宽。久矣忘机对鸥鸟，不须遮日望长安。杜若香中水没篙，沙平草软恣游遨。江湖真隐今谁在，画里衣冠亦自高。
孙隐居春洲图（三首）·其一
作者：宋褧
朝代：元

河豚初贵荻芽生，洲上高人曳杖行。谁识静中观物理，长空淡淡大江横。
孙隐居春洲图（三首）·其三
作者：宋褧
朝代：元

杜若香中水没篙，沙平草软恣游遨。江湖真隐今谁在，画里衣冠亦自高。
孙隐居春洲图（三首）·其二
作者：宋褧
朝代：元

幅巾野服楚江干，胸次云梦眼界宽。久矣忘机对鸥鸟，不须遮日望长安。
孝感纪异诗
作者：宋褧
朝代：元

河东老父雪盈头，捧檄儿郎事远游。莫道襟怀如陆绩，直疑魂魄似黔娄。荐新礼在情相称，陟岵诗成泪莫收。理气相关有如此，不须身外强推求。
宇文子诚出掾河南行省二十韵
作者：宋褧
朝代：元

至顺元年十月初，故人舍我将南徙。君喜迎亲去志速，我惨送君离思起。西山雪小阳乌逝，北口风高乔木死。吉贝衣消京国尘，木兰舟溯漳河水。夷门旧交兄弟若，吴房老父咫尺尔。人生百年贵适意，戚促何须羡金紫。忆我前年在滦阳，千里兵尘四郊垒。妻子哀号不得见，乘驼归来溷悲喜。彤庭捧牍负长材，乌府珥笔存旧履。磊落不作风尘态，宇宙茫茫少知己。与君同朝三四年，清苦何尝设醪醴。岁时相见徒劳问，我尔俱贫情曷已。江陵古城多北客，我昔与君共闾里。君年三十入公府，我发漆黑政童子。迩来踪迹各星散，南北东西困泥滓。王城会面忽惊电，君踰知命我强仕。微躯潦倒属名缰，半世萧条鲜生理。重内轻外古所云，愧我谋身敢如此。鸠巢未葺政坐拙，菟裘将营何所指。因君之行重太息，搔首苍茫对斜晷。
宛平县尹李克中号约斋
作者：宋褧
朝代：元

赤县徵呼际，缁尘浩瀚间。事随红日出，心共白云閒。万顷鱼龙海，重霄虎豹关。人人瞻北极，处处看青山。
宜都朝京亭四首（按部峡州）
作者：宋褧
朝代：元

烟霭空濛江上山，晴时不及雨时看。沙鸥笑杀亭前客，有底忙时不倚阑。清江水合浊江流，闻说瀰漫燕尾洲。想像秋风秋月下，登临不减岳阳楼。远近峰峦浓淡姿，微茫洲渚画图披。新诗似与江山约，恰值幽人兴到时。九华山耸此山低，一样澄清映翠微。千载神交谁会得，临风说向谢玄晖。
宜都朝京亭四首（按部峡州）·其一
作者：宋褧
朝代：元

烟霭空濛江上山，晴时不及雨时看。沙鸥笑杀亭前客，有底忙时不倚阑。
宜都朝京亭四首（按部峡州）·其三
作者：宋褧
朝代：元

远近峰峦浓淡姿，微茫洲渚画图披。新诗似与江山约，恰值幽人兴到时。
宜都朝京亭四首（按部峡州）·其二
作者：宋褧
朝代：元

清江水合浊江流，闻说瀰漫燕尾洲。想像秋风秋月下，登临不减岳阳楼。
宜都朝京亭四首（按部峡州）·其四
作者：宋褧
朝代：元

九华山耸此山低，一样澄清映翠微。千载神交谁会得，临风说向谢玄晖。
宣城黄山汪公仲云松楼
作者：宋褧
朝代：元

江东胜士高起楼，坐对万松云气浮。流水桃花非世外，小山丛桂为谁留。繁华竞逐移春槛，货殖空名千户侯。唯有清标供抚玩，栋梁霖雨付悠悠。
宣文博士周伯温世家鄱阳别墅有坡先世树梅千株其郡志载宋时守居多梅有亭名玉雪坡伯温爱之亦以名其亭
作者：宋褧
朝代：元

薄俗妖妍莫竞春，万株清气照乾坤。神仙身在藐姑射，居士梦入罗浮村。写物更无和靖句，怀贤宜占谢公墩。久知佳境因人胜，何必登亭对酒尊。
宿安平驿（按行河南四道）
作者：宋褧
朝代：元

屋西山气合，门外竹光浮。总为襟怀敞，不知行役愁。清时少词愬，乐岁美田畴。帝力知难报，犹须动隐忧。
宿牛首市陆叟所居二首（再录囚襄阳）
作者：宋褧
朝代：元

窗户斜临雁汊洲，墨云金电晚风飕。西城不用随车雨，酝酿新凉学立秋。尘染綀衣雨汗流，停骖借得半窗秋。自怜不及居停主，坐看青山到白头。
宿牛首市陆叟所居二首（再录囚襄阳）·其一
作者：宋褧
朝代：元

窗户斜临雁汊洲，墨云金电晚风飕。西城不用随车雨，酝酿新凉学立秋。
宿牛首市陆叟所居二首（再录囚襄阳）·其二
作者：宋褧
朝代：元

尘染綀衣雨汗流，停骖借得半窗秋。自怜不及居停主，坐看青山到白头。
宿错桥
作者：宋褧
朝代：元

胡来城下错桥西，神树栖鸦迫暮啼。数骑东来饮河水，一声羌管碧云低。
寄京师诸公（四首）
作者：宋褧
朝代：元

华颠戚戚苦无悰，愁绝湘南六一翁。采得宜男仍谒告，未应空学顾非熊。白玉堂前一老仙，能文善饮量如川。官高犹说清贫甚，乞与田租作酒钱。渚宫春好酒如川，引领巴江眼欲穿。却笑词人杀风景，瞿塘不敢泛楼船。月露星河共一天，无由缩地谩悽然。金闺莫羡江湖趣，曾溷京尘二十年。
寄京师诸公（四首）·其一
作者：宋褧
朝代：元

华颠戚戚苦无悰，愁绝湘南六一翁。采得宜男仍谒告，未应空学顾非熊。
寄京师诸公（四首）·其三
作者：宋褧
朝代：元

渚宫春好酒如川，引领巴江眼欲穿。却笑词人杀风景，瞿塘不敢泛楼船。
寄京师诸公（四首）·其二
作者：宋褧
朝代：元

白玉堂前一老仙，能文善饮量如川。官高犹说清贫甚，乞与田租作酒钱。
寄京师诸公（四首）·其四
作者：宋褧
朝代：元

月露星河共一天，无由缩地谩悽然。金闺莫羡江湖趣，曾溷京尘二十年。
寄南台治书廉公亮（公亮幼学于金陵登科后扬历省台尝为南台幕长今又拜是职作诗贺之）
作者：宋褧
朝代：元

五花骢马拥旌幢，霜气横秋肃楚江。钟阜秦淮日来往，光辉应照旧书窗。
寄张仲容（四首）
作者：宋褧
朝代：元

縠窗昨日君辞妇，白驹今朝我别家。马御仆夫都见惯，莫教闺梦到天涯。城南城北渺风烟，一度论文月再圆。肠断而今更愁绝，蓬莱云隔楚江天。风流多病汉文园，玉树森森瘦可怜。梦里若逢徐福问，仙家何药得长年。有情谁解不相思，罗幌风乾叶落时。莫问离愁有多少，君归犹趁菊花期。
寄张仲容（四首）·其一
作者：宋褧
朝代：元

縠窗昨日君辞妇，白驹今朝我别家。马御仆夫都见惯，莫教闺梦到天涯。
寄张仲容（四首）·其三
作者：宋褧
朝代：元

风流多病汉文园，玉树森森瘦可怜。梦里若逢徐福问，仙家何药得长年。
寄张仲容（四首）·其二
作者：宋褧
朝代：元

城南城北渺风烟，一度论文月再圆。肠断而今更愁绝，蓬莱云隔楚江天。
寄张仲容（四首）·其四
作者：宋褧
朝代：元

有情谁解不相思，罗幌风乾叶落时。莫问离愁有多少，君归犹趁菊花期。
寄慰翰林谢敬德学士
作者：宋褧
朝代：元

故人昔佐湘阴州，召赴馆阁二十秋。高文大册有清誉，赋诗酌酒无白头。荷橐两京久劳瘁，行年六帙空优游。一官不调竟无愠，我为终夕闷不休。
寄贺徐复初江浙检校
作者：宋褧
朝代：元

故人家住黄鹤楼，三年不到鹦鹉洲。红尘面目事京局，清夜梦寐思林丘。耸壑昂霄今老大，唾壶谈麈旧风流。传闻调官赴吴会，我为终夕喜不休。
寄题水木清华亭
作者：宋褧
朝代：元

僻地开三径，荒山住一翁。栖迟瞰澄澈，结搆倚葱茏。画槛穿黄蝶，芳塍散白豵。云湫龙恍惚，月砌鹤氋氃。破晓孤村日，号秋万壑风。溪流明见底，岩树润通中。曳杖行霜果，褰衣检露丛。稻花香入户，杉叶势侵栊。穫罢平川迥，樵归狭路穷。岚迷峰上下，泉合涧西东。陂养鱼千石，秧移地百弓。收成防雀鼠，种植聚奴童。薯蓣登秋课，禾麻验岁功。要宾如郑驿，遗子似庞公。物外心何远，朝中信不通。坐从书帙乱，饮？酒尊空。景物樊川似，生涯辋口同。嬉游未可到，赋咏或难工。
寄题水木清华亭
作者：宋褧
朝代：元
体裁：五言排律

僻地开三径，荒山住一翁。栖迟瞰澄澈，结搆倚葱茏。画槛穿黄蝶，芳塍散白豵。云湫龙恍惚，月砌鹤氋氃。破晓孤村日，号秋万壑风。溪流明见底，岩树润通中。曳杖行霜果，褰衣检露丛。稻花香入户，杉叶势侵栊。穫罢平川迥，樵归狭路穷。岚迷峰上下，泉合涧西东。陂养鱼千石，秧移地百弓。收成防雀鼠，种植聚奴童。薯蓣登秋课，禾麻验岁功。要宾如郑驿，遗子似庞公。物外心何远，朝中信不通。坐从书帙乱，饮�酒尊空。景物樊川似，生涯辋口同。嬉游未可到，赋咏或难工。
寄题涔河石桥（河在澧州北四十里实往来孔道州人谢氏叠石作桥壮丽宏阔予自延祐以来凡八过其上慨念行役之苦为之惘然）
作者：宋褧
朝代：元

湾水溶溶漾碧虚，白虹高偃接云衢。深春曲岸栽杨柳，落日□□□□□。□□□□□□□，□□□□□□□。□□□□含毫士，莫画寒江待渡图。
寒食拜扫盘桓南城亲友家书所闻见俚歌十首
作者：宋褧
朝代：元

北城繁华拨不开，南城尽是废池台。看花君子颇解事，不笑南城似冷灰。南城宦家有孤儿，华裾宝马日遨嬉。群奴豪酗卖丘木，身在醉乡犹未知。柳村南路百泉涌，陷车踬马沮洳深。茕茕一僧力负土，治道不成徒苦心。停骖惆怅圣安寺，旧时轮奂想翚飞。前朝已落王承福，后堂空祀李宸妃。街头父老发垂肩，拄杖支颐话可怜。粔籹不甜寒具小，风光那似十年前。贵人池沼多鱼鳖，好佛经年不杀生。恶少家奴苦相负，时时钩擉恣煎烹。故都空有废残城，天历人家学避兵。今日街衢却依旧，栅门全毁堑填平。晓携儿侄拜先垄，常恐重来径路迷。马上举鞭频指示，石碑东畔绿杨西。杨柳萧条花树稀，风光毕竟属春时。更过几日来相赏，杜宇声催绿满枝。醉人驰骤紫叱拨，游女摇曳双秋千。争笑书生常蹙頞，不关名利谩华颠。
寒食拜扫盘桓南城亲友家书所闻见俚歌十首·其一
作者：宋褧
朝代：元

北城繁华拨不开，南城尽是废池台。看花君子颇解事，不笑南城似冷灰。
寒食拜扫盘桓南城亲友家书所闻见俚歌十首·其七
作者：宋褧
朝代：元

故都空有废残城，天历人家学避兵。今日街衢却依旧，栅门全毁堑填平。
寒食拜扫盘桓南城亲友家书所闻见俚歌十首·其三
作者：宋褧
朝代：元

柳村南路百泉涌，陷车踬马沮洳深。茕茕一僧力负土，治道不成徒苦心。
寒食拜扫盘桓南城亲友家书所闻见俚歌十首·其九
作者：宋褧
朝代：元

杨柳萧条花树稀，风光毕竟属春时。更过几日来相赏，杜宇声催绿满枝。
寒食拜扫盘桓南城亲友家书所闻见俚歌十首·其二
作者：宋褧
朝代：元

南城宦家有孤儿，华裾宝马日遨嬉。群奴豪酗卖丘木，身在醉乡犹未知。
寒食拜扫盘桓南城亲友家书所闻见俚歌十首·其五
作者：宋褧
朝代：元

街头父老发垂肩，拄杖支颐话可怜。粔籹不甜寒具小，风光那似十年前。
寒食拜扫盘桓南城亲友家书所闻见俚歌十首·其八
作者：宋褧
朝代：元

晓携儿侄拜先垄，常恐重来径路迷。马上举鞭频指示，石碑东畔绿杨西。
寒食拜扫盘桓南城亲友家书所闻见俚歌十首·其六
作者：宋褧
朝代：元

贵人池沼多鱼鳖，好佛经年不杀生。恶少家奴苦相负，时时钩擉恣煎烹。
寒食拜扫盘桓南城亲友家书所闻见俚歌十首·其十
作者：宋褧
朝代：元

醉人驰骤紫叱拨，游女摇曳双秋千。争笑书生常蹙頞，不关名利谩华颠。
寒食拜扫盘桓南城亲友家书所闻见俚歌十首·其四
作者：宋褧
朝代：元

停骖惆怅圣安寺，旧时轮奂想翚飞。前朝已落王承福，后堂空祀李宸妃。
寒食暂出
作者：宋褧
朝代：元

一百五日上街头，半晴半雨天悠悠。豪家出郭车争道，少妇当垆人上楼。辇路暗生芳草远，御沟平瞰碧波流。少年直把春偿酒，若个新诗纪胜游。
对月和谷城县尹杨文载壁间韵
作者：宋褧
朝代：元

凉月娟娟照满怀，流光如水共徘徊。持杯对影非吾事，但许帘栊彻夜开。
小姑贤祠
作者：宋褧
朝代：元

离鸾别鹊两沉冥，肠断庐江焦仲卿。不见虎丘南畔月，至今常为小姑明。
小景扇
作者：宋褧
朝代：元

桂楫寒烟浦，茅庐老树枝。画图嗟岁暮，不及见春时。
少陵春游图
作者：宋褧
朝代：元

山崦楼台花树枝，杜陵韦曲恣遨嬉。画图省识春风面，应是开元未乱时。
尘泥叹（至元元年乙亥七月久雨后）
作者：宋褧
朝代：元

经涂九轨壮王国，岐蹊委巷错综若纬织。僵车石马匹亿，旦旦躏轹，化作深土深数尺。污人衣冠，垢人发肤，飘簸荡穿入牖渍。几席令人生憎，心内热气郁悒。丰隆裂缺怒赫赫，天雨下土痛濯涤。涨空埃壒净无迹，洒然顿觉醒胸臆。谁谓满天霖霪数十日，尘固无复作祟，泥淖乃尔亦可疾。舆陷三十辐，骄马至不能援其膝。壮夫徒行循墙仅彳亍，弱妇孱子悉鱼贯困踬。七月中气处暑毕，阴云未彻霁未必。小夫贱隶又恐风高日出尘复作，辗转皇惑计无所出。我为呼天敕鬼工，运甓或伐石。甃叠平安妥，泥少尘亦息。
尧民图
作者：宋褧
朝代：元

歌谣人物接康衢，和气氤氲溢八区。日晷悠悠才过午，周人酒诰汉人酺。
山中漫赋题□平官舍
作者：宋褧
朝代：元

绣衣不为吟哦出，诗料纵横簇眼前。岩鸟杂鸣诸部乐，石苔乱布五铢钱。焚香乞水痴求雨，刻木通泉巧溉田。尸位空言无所补，寓情托物亦犹贤。
山中逢武当冯尹景仲入京以诗送之
作者：宋褧
朝代：元

卓午山头树影高，岂期多幸此相遭。久嗟寒雁迷书问，共讶秋霜点鬓毛。张绪犹如少年柳，刘郎重看旧时桃。故人侍直金銮密，应向明时诵拔茅。
山北宪佥丁文苑挽诗（乙夘科哈必齐也）
作者：宋褧
朝代：元

使君气凌云，学剑喜论文。生材拔其萃，立事张吾军。奕叶擢高第，甘棠荫孤坟。九京不可作，顽懦徒纷纭。
山南宪副拜珠太古四友亭（二首）
作者：宋褧
朝代：元

三友翛然奈岁寒，使君雅趣共盘桓。京尘扰扰春游客，不满高人一笑看。窗外梅花照雪晴，江城松竹更青青。宦游难学宜春槛，好向行窝别筑亭。
山南宪副拜珠太古四友亭（二首）·其一
作者：宋褧
朝代：元

三友翛然奈岁寒，使君雅趣共盘桓。京尘扰扰春游客，不满高人一笑看。
山南宪副拜珠太古四友亭（二首）·其二
作者：宋褧
朝代：元

窗外梅花照雪晴，江城松竹更青青。宦游难学宜春槛，好向行窝别筑亭。
山水横披
作者：宋褧
朝代：元

渔翁袖手空舣棹，琴客攒眉欲绝弦。惟有群僧无俗恨，乱山孤寺静谈禅。
山行值雨
作者：宋褧
朝代：元

山雨随云往返飞，行时沾湿避时稀。须臾驰过前冈去，满马斜阳就晒衣。
山行即事
作者：宋褧
朝代：元

山云容易作雨，岩瀑取次成川。石润犹开水硙，林霏仅有炊烟。
岳阳楼
作者：宋褧
朝代：元

热云滃滃东风死，东方春来著兰芷。画栏十二君山青，北渚南汀碍眸子。苍茫杳霭一千里，鬼诞仙妖似湖水。纤阿浴菟出西涯，飞上南翁棹歌里。
崇天门即事
作者：宋褧
朝代：元

久缀鹓班底，逶迤晓思迟。偶因迎册处，却忆唱名时。御水流故道，宫花换旧枝。自惭无补报，四十鬓先衰。
嵊县道中
作者：宋褧
朝代：元

一径蜿蜒万壑遮，良田美树衬烟霞。明时不作秦人避，欲占膏腴别起家。
左司丁贞夫号嵩岩（洛阳人）
作者：宋褧
朝代：元

枝峰蔓壑灿烟霞，自古神仙就作家。天井穴深留石髓，贝多树老放瑶华。山人索价遗踪杳，王子吹笙去路赊。莫向风前赋招隐，紫薇花下鬓鬖髿。
左司李重贤远清亭
作者：宋褧
朝代：元

亭下盆池漾绿光，红妆翠盖似横塘。不须玉井十丈藕，自有鉴湖五月凉。座上莫闻金鼎篆，尊前仍注碧兰香。主人逸兴幽人句，多幸俱留百世芳。
平坡访谢草池二首
作者：宋褧
朝代：元

仙家秘馆西山隈，石磴乘马能独来。山腰桧柏当昼暝，涧底桃杏争春开。设棋不作空置局，贮酒常满频衔杯。道士诵诗久成听，不知斜日下荒台。玉泉西畔昔惯往，卢师东边今始行。山石荦确齧马足，树林阴翳藏禽声。座上主人谈众妙，壁间图尽教长生。所嗟秘境禁来往，不敢题诗留姓名。
平坡访谢草池二首·其一
作者：宋褧
朝代：元

仙家秘馆西山隈，石磴乘马能独来。山腰桧柏当昼暝，涧底桃杏争春开。设棋不作空置局，贮酒常满频衔杯。道士诵诗久成听，不知斜日下荒台。
平坡访谢草池二首·其二
作者：宋褧
朝代：元

玉泉西畔昔惯往，卢师东边今始行。山石荦确齧马足，树林阴翳藏禽声。座上主人谈众妙，壁间图尽教长生。所嗟秘境禁来往，不敢题诗留姓名。
平望驿和王伯循芙蓉韵
作者：宋褧
朝代：元

都门暑雨别匆匆，尊酒论文久不重。却忆篷莱云起处，如舟亭下看芙蓉。
庆元书事
作者：宋褧
朝代：元

莺脰湖平好看山，鲒踦亭远莫凭阑。帽沾江雨晓须湿，袖举海风秋臂寒。天上仙槎来八月，云边商舶去三韩。蓬莱更访长生药，却拟乘桴事不难。
庆元叶谦甫挽诗
作者：宋褧
朝代：元

维南一士美如玉，怀才制行遁空谷。子孙诜诜宜厚福，青衿十年易章服。翔凤原头可瞑目。
庐江县尹俞器之妻罗恭人节行（罗汉臣学士之女）
作者：宋褧
朝代：元

庐江生前事箴组，庐江身后主门户。疾时和药死庐墓，刲肌断发事可举。庐江无子谁与处，鸾诰腾光照乡土。共怜令尹得贞妻，不道翰林生淑女。
座主学士虞先生眉庵诗
作者：宋褧
朝代：元

厥初生人，感善孕灵。窍骸肤发，各践乃形。曰睹曰闻，克持克履。效职尔劳，不具尔耻。唯眉于面，既崇且优。明明容观，疏爽洁脩。頫瞰群役，靡愆靡□。矧不羸于壮，耋亦靡□□。捐舒泰者，喜□□□。忧形则□，矉无矫无。俞表里天，君□世贵。适用我罔，或遌之有。忽于兹我，莫敢与之。允矣君子，顾諟斯义。小子诗之，式告执事。
延平叶将军歌（叶名衡字仲舆）
作者：宋褧
朝代：元

鸊鹈膏兮两刃明，箶簶櫜箭双带轻。将军意气紫电腾，竹函龙节关中行。丛巢篟栅妖氛死，欧狗馀氛净如洗。綵幅缠骹事耕耒，牲酒昼欢门夜启。有时整队搜林樾，鸡狗不惊笳鼓歇。悬刀解箭烧红帓，倚帐酣吟刺桐月。
延祐七年十一月朔小雪既上英宗皇帝入太庙祀享致斋万姓瞻仰喜而赋诗
作者：宋褧
朝代：元

五夜飞花合御沟，銮舆拂晓建龙斿。千官玉佩开黄道，九陌琼枝照綵旒。皓色潜消鳷鹊殿，清光欲近凤凰楼。遥想斋宫祠祀罢，天恩应共海波流。
张仲容七夕来徵诗就次韵以答
作者：宋褧
朝代：元

钿合红蛛缀网丝，玉儿瓜果设香帷。从来天上张公子，解试梧桐一叶诗。
张女挽诗
作者：宋褧
朝代：元

三生常侍玉宸君，想像文姬一样人。露气清凝仙掌夜，天葩秀吐上林春。木兰歌怨征行苦，柳絮才高老大身。却是贞魂埋不得，綵鸾同与驾飙轮。
张德谦寿松石
作者：宋褧
朝代：元

木精山骨旧相亲，鬼匠临摹大逼真。霜老苍龙潜委蜕，月明寒玉暗传神。丘园预卜长年兆，苔藓难埋后夜春。信是坚贞同气类，望秋蒲柳谩成尘。
张武定战死西南夷
作者：宋褧
朝代：元

邛竹蒟酱启边衅，犀甲吴戈成国殇。风悲战鼓惨欲死，日曀战云寒不光。黩武可怜弃躯命，讨罪宜用施威强。内符近遣滇海将，传说英声皆激昂。
当阳道中（录囚襄阳）
作者：宋褧
朝代：元

路指沮漳散马蹄，园林芳润称幽栖。浅山有势藏杉冢，细水无声过稻畦。病暍久忘河朔饮，贪眠常恶汝南鸡。莫嗟六辔多匆遽，犹暇寻诗泚笔题。
彭宗建思亲堂辞
作者：宋褧
朝代：元

羌吾有身兮。恩孰厚于亲兮。爱日竭力志犹未信兮。生事不及思之极天兮。思兮思兮岂徒劳吾神兮。不愧不辱贻令名于不泯兮。孝子锡类推吾仁兮。谇语德色尚人其人兮。
彭泽水驿嘲渊明
作者：宋褧
朝代：元

循资白发绾铜章，明府何心解绶忙。今日公田多十倍，折腰儿辈亦无伤。
徐元庸寒泉庐
作者：宋褧
朝代：元

孝子终天恨，寒泉未足云。水浆不入口，鹿豕与同群。手线今何在，杯棬岂忍闻。素冠曾有刺，珍重守孤坟。
徐延寿母张节孝（时徐将赴顺德任县尹）
作者：宋褧
朝代：元

良人旅榇藏故乡，襁中孤儿佩铜章。善事尊章不归宁，藁砧泉下无遗恨，棹楔门前有耿光。
徐氏致爽斋图（取拄笏西山之义）
作者：宋褧
朝代：元

阴霾荡尽晓无霞，秋气萧森山气佳。万户千门城阙里，不知空翠落谁家。
得周子善书问京师事及贱迹以绝句十首奉答
作者：宋褧
朝代：元

春王朝会大明宫，祝栗鱼蛮四海同。至治元年调玉烛，和风甘雨看年丰。晓日云冠缀綵珠，龙颜如玉映康衢。大官门外停天驷，群辟翱翔侍步趋。黄流玉瓒荐馨香，九庙神灵降百祥。一部云韶导仙驾，归来朝贺坐明堂。至公堂下鱼鳞屋，丽正门前蜗壳居。三百英雄来献赋，是中应有马相如。瑶肝玉肺渥洼驹，玄圃昆崙是坦途。暂蹶霜蹄未为失，三年奋迅碧云衢。人海茫茫万仞山，健夫争赴碧岩端。跻攀分寸不得上，始信文场蜀道难。一念遗孤一怆然，心旌无日不悬悬。潞阳二月河冰解，定买吴侬燕尾船。谢家择婿得逸少，温峤先酬玉镜台。罗帐合欢犹有待，可怜孤凤意徘徊。迩来吟思浊如泥，今日酬君喜赋诗。不识心忪并胆怯，犀珠银液竟何施。汨没京尘度岁华，胸中千绪乱如麻。南风准拟挥谈麈，剩费君家木杵茶。
得周子善书问京师事及贱迹以绝句十首奉答·其一
作者：宋褧
朝代：元

春王朝会大明宫，祝栗鱼蛮四海同。至治元年调玉烛，和风甘雨看年丰。
得周子善书问京师事及贱迹以绝句十首奉答·其七
作者：宋褧
朝代：元

一念遗孤一怆然，心旌无日不悬悬。潞阳二月河冰解，定买吴侬燕尾船。
得周子善书问京师事及贱迹以绝句十首奉答·其三
作者：宋褧
朝代：元

黄流玉瓒荐馨香，九庙神灵降百祥。一部云韶导仙驾，归来朝贺坐明堂。
得周子善书问京师事及贱迹以绝句十首奉答·其九
作者：宋褧
朝代：元

迩来吟思浊如泥，今日酬君喜赋诗。不识心忪并胆怯，犀珠银液竟何施。
得周子善书问京师事及贱迹以绝句十首奉答·其二
作者：宋褧
朝代：元

晓日云冠缀綵珠，龙颜如玉映康衢。大官门外停天驷，群辟翱翔侍步趋。
得周子善书问京师事及贱迹以绝句十首奉答·其五
作者：宋褧
朝代：元

瑶肝玉肺渥洼驹，玄圃昆崙是坦途。暂蹶霜蹄未为失，三年奋迅碧云衢。
得周子善书问京师事及贱迹以绝句十首奉答·其八
作者：宋褧
朝代：元

谢家择婿得逸少，温峤先酬玉镜台。罗帐合欢犹有待，可怜孤凤意徘徊。
得周子善书问京师事及贱迹以绝句十首奉答·其六
作者：宋褧
朝代：元

人海茫茫万仞山，健夫争赴碧岩端。跻攀分寸不得上，始信文场蜀道难。
得周子善书问京师事及贱迹以绝句十首奉答·其十
作者：宋褧
朝代：元

汨没京尘度岁华，胸中千绪乱如麻。南风准拟挥谈麈，剩费君家木杵茶。
得周子善书问京师事及贱迹以绝句十首奉答·其四
作者：宋褧
朝代：元

至公堂下鱼鳞屋，丽正门前蜗壳居。三百英雄来献赋，是中应有马相如。
忆武陵旧事（三首）
作者：宋褧
朝代：元

咏归亭瞰武陵溪，隔岸花开雨后齐。竹筱庄园春社散，青陵村外目平西。芙蓉如妓绕横塘，一段秋容著色妆。犹记周郎会心处，醒时双陆醉时狂。两袖东风脸似霞，满怀红刺访侬家。春莺错唱清平调，输却钗头缥蒂花。
忆武陵旧事（三首）·其一
作者：宋褧
朝代：元

咏归亭瞰武陵溪，隔岸花开雨后齐。竹筱庄园春社散，青陵村外目平西。
忆武陵旧事（三首）·其三
作者：宋褧
朝代：元

两袖东风脸似霞，满怀红刺访侬家。春莺错唱清平调，输却钗头缥蒂花。
忆武陵旧事（三首）·其二
作者：宋褧
朝代：元

芙蓉如妓绕横塘，一段秋容著色妆。犹记周郎会心处，醒时双陆醉时狂。
感怀
作者：宋褧
朝代：元

扰扰红尘世态殊，少年空殢五车书。才情纵解吟春草，毕竟京师不易居。
战城南（天历元年秋）
作者：宋褧
朝代：元

战城南，战城北，前军失利势日迫。敌兵过谷彍骑据水相扼。乘间格斗，日薄西陲，大车传飨，且噍且战。彼灶不得晨炊，伯兄刺弱小弟。父子对射泣涕洏，马践渠答行仆踬。剑锋刜落左辫，脑骨披厚陈云，雾敛乌乌四面集。高天厚地，哀我身死名不立。奏凯第功赏，持书论首级。皇帝陛下圣寿千万岁，掩骼埋胔告郡邑。
抚州李氏种桃亭
作者：宋褧
朝代：元

瑶池阿母杳无踪，结实开花怅望中。何似君家亭子上，一年一度看春风。
招屈亭东酒一卮人生最苦远别离不须更折路傍柳君家门外青垂垂（招屈亭乃郡人送别之所）
作者：宋褧
朝代：元

阿亭学书才五经，阿孙学语才春莺。乃翁去去莫回目，外有先生内有叔。
拟古辞寡妇叹
作者：宋褧
朝代：元

弱质生良家，幼岁听傅姆训戒言。闻有三从，夙夜居，常惕然。及年适夫子，自意偕老，死归黄泉。上戴苍苍之天，下有我履之厚地，竟不酬我愿。为妇未十载，夫子忽舍我去，魂魄不复还。尊嫜哭其儿，且哀我，少寡居，涕泗恒涟涟。我哀曷已，恐重伤堂上心，茹恨忍死强自宽。抚育四三孤，纺绩治生。供衣服粥？，教养幸成人。奉夫子祀事，以树立家门，上奉尊章甘旨，不敢少怠，犹夫子生前。华饰不复施，衿鞶缨佩置之埃尘。有耳不敢闻闺外事，律己逾于未嫁先。自分为待命未亡人，礼法自防岂敢愆。犹复小郎口说譊譊，姻族捃摭相熬煎。哀哀欲谁诉，祇苦心内割裂，欲死无缘。赖是县官旌宅里，里中称，孝且贤。少白我心，瞑目无所怨。谇曰：已矣乎，薄躯奚术求全。愿言祷大司命，生世莫作妇人。即复作妇人，愿死在藁砧前。
拟古辞寡妇叹
作者：宋褧
朝代：元
体裁：乐府曲辞

弱质生良家，幼岁听傅姆训戒言。闻有三从，夙夜居，常惕然。及年适夫子，自意偕老，死归黄泉。上戴苍苍之天，下有我履之厚地，竟不酬我愿。为妇未十载，夫子忽舍我去，魂魄不复还。尊嫜哭其儿，且哀我，少寡居，涕泗恒涟涟。我哀曷已，恐重伤堂上心，茹恨忍死强自宽。抚育四三孤，纺绩治生。供衣服粥�，教养幸成人。奉夫子祀事，以树立家门，上奉尊章甘旨，不敢少怠，犹夫子生前。华饰不复施，衿鞶缨佩置之埃尘。有耳不敢闻闺外事，律己逾于未嫁先。自分为待命未亡人，礼法自防岂敢愆。犹复小郎口说譊譊，姻族捃摭相熬煎。哀哀欲谁诉，祇苦心内割裂，欲死无缘。赖是县官旌宅里，里中称，孝且贤。少白我心，瞑目无所怨。谇曰：已矣乎，薄躯奚术求全。愿言祷大司命，生世莫作妇人。即复作妇人，愿死在藁砧前。
挽岭北省郎中苏子宁（真定人）
作者：宋褧
朝代：元

河朔多奇士，栾城有令孙。策名游宦海，衍庆出儒门。两府推曹掾，群公听讨论。天池鹏远击，云路鹤高鶱。腾达初云迈，驰驱岂惮烦。河汾一白简，江浙两华轩。吏牍机权密，官联体统尊。流亡藉安集，诖误得平反。材器楩楠耸，胸襟云梦吞。北藩曾入幕，南国复攀辕。夙望存台阁，声能著塞垣。芸编严子训，芝检答亲恩。显达逢昭代，荒凉忆故园。脩程车骋辙，厚福水流源。政抚青霄立，俄瞻素旆翻。佳城俨新市，搔首赋招魂。
揆初堂（关中某氏永感之后寿日避客之所）
作者：宋褧
朝代：元

二十年前具庆时，彩衣歌吹进琼卮。而今亦有如渑酒，自顾微驱欲奉谁。
揭曼硕小仆邹福颇能作诗诸名胜皆有所赠
作者：宋褧
朝代：元

福也事人甚不切，学诗习字欲自别。不似南邻守舍儿，轻裘肥马通关节。
摸鱼儿·至元六年二月望日登安陆白云楼楼今为分宪公廨城中有楚大夫宋玉故宅与池其井名琉璃井有兰台故基
作者：宋褧
朝代：元

屹危阑、郢都西北，滔滔汉水南去。兰台陈迹何从访，废宅芳池凝伫。愁绝处。空只有、琉璃眢井蛙声聚。千年遗绪。邈白雪宫商，雄风襟量，恍惚可神遇。英灵在，应念诸孙卤莽。斯文徼福如许。蕙肴兰藉椒浆奠，屈景幽魂同赴。惊节序。却邂逅、春深不识悲秋苦。抚今怀古。谩醉墨淋漓，狂歌悽惋，和者应无数。
摸鱼子·至元六年二月望日，登安陆白云楼，
作者：宋褧
朝代：元

宋玉故宅与池，其井名琉璃，井有兰台故基屹危阑、郢都西北，滔滔汉水南去。兰台陈迹何从访，废宅芳池凝伫。愁绝处。空只有、琉璃眢井蛙声聚。千年遗绪。邈白雪宫商，雄风襟量，恍惚可神遇。英灵在，应念诸孙莽卤，斯文徼福如许。蕙肴兰藉椒浆奠，屈景幽魂同赴。惊节序。却邂逅春深，不识悲秋苦。抚今怀古。漫醉墨淋漓，狂歌凄晚，和者应无数。
新城道中雷雨喜晚晴
作者：宋褧
朝代：元

震霆人马俱辟易，挥鞭不复能掩聪。枣叶沉沉过冻雨，柳陌萧萧来晚风。失马急追怜从者，负薪徒涉念衰翁。驿程亦有驰驱苦，犹及残阳一点中。
无题
作者：宋褧
朝代：元

秋千架底过清明，贵婿除官促远行。收拾春衣单骑去，落花风里暮砧鸣。
日出齐化门（都城东出南头第一门）
作者：宋褧
朝代：元

日出齐化门，腾腾开九光。四面启金钥，崇扉辟辉煌。都城万井烟，沃盥整衣裳。纳履戒车马，出入纷仓皇。士者趋名誉，鱼佩锵琳琅。鄙夫竞锥刀，虮子罗康庄。大明忽西颓，所遇皆不常。败事头抢地，得志骄昂昂。扰攘千万情，四序恒茫茫。□□驭天风，弭节白云乡。左骖碧虹蜺，右驾紫凤皇。俯视尘土海，灵台惄悲伤。誓将九转丹，投之疗膏肓。巍巍金银宫，境界殊清凉。凡骨倘有缘，握手同徜徉。
早出过御沟
作者：宋褧
朝代：元

残月欲落日未生，树根交合清水明。翠华迢迢沙碛杳，铜驼陌上马声少。
早发安平（录囚襄阳）
作者：宋褧
朝代：元

露华沐脩丛，凉思浩可掬。阳光炫遥川，热念汹相续。驾言省民瘼，行行涉岩谷。呶呶纷听讼，亹亹廑问俗。伤哉无知氓，误向宪网触。伏辜痛呼謈，冤者说拲梏。于时嗟稍旱，禾黍未丰缛。愧无雨随车，润泽溥川陆。皇灵赫临照，恒负伐檀恧。虽非于公仁，敢效俊臣酷。
早春遣怀
作者：宋褧
朝代：元

百尺危桥路稍平，新年邂逅一经行。池台半入荒残景，觞咏浑非少壮情。祇见晴波群浴马，未闻芳树乱啼莺。相亲赖有西山色，常似连屏照凤城。
早春马上即景书怀呈张孟功左司
作者：宋褧
朝代：元

日日骑马到西城，年来竟无清兴生。冰潭照影觉形秽，云岫对人增眼明。墨客词流惊邂逅，玉珂香毂恼逢迎。凤池赖有知音客，一曲阳春为寄声。
昌平县廨和解之昂御史时巡历京畿东道
作者：宋褧
朝代：元

向来按部指秋期，子月登车我独迟。双塔道傍观俗处，百泉庄上恤灾时。烟昏导骑摇箶簶，灯暗痴童下扊扅。不听讴歌听愁叹，何心工和壁间辞。
明照坊对雨
作者：宋褧
朝代：元

章台车马去如流，白雨霏烟拂画楼。九陌平铺明似练，两沟急泻碧于油。美人虹见西山霁，少女风来北里秋。凉意满襟帘幕卷，宫鸦归树夕阳收。
明照坊对雨
作者：宋褧
朝代：元

章台车马去如流，白雨霏烟拂画楼。九陌平铺明似练，两沟急泻碧于油。美人虹见西山霁，少女风来北里秋。凉意满襟帘幕捲，宫鸦归树夕阳收。
春云出岫图
作者：宋褧
朝代：元

石根腾起气如饙，擘絮成衣布置匀。态度不须空蔼蔼，东皋愁杀耦耕人。
春从天上来·寿张惟健五月十六日
作者：宋褧
朝代：元

帝敕朱明。拥丹穴仙雏，表瑞升平。天上公子，齐岱精英。玉树照映神京。渺翩翩纨裤，有谁似、间气玄成。妙才情，擅钟王笔意，韦杜诗声。薰风黑头初度，笑时世纷纭，舞雪歌莺。燕子帘栊，葵榴庭院，天壤至乐难名。邈轩裳奕世，青云步、紫绶华缨。八千龄。看缁衣父子，赤舄公卿。
春从天上来·至元六年庚辰元日立春将为山南佥宪按部至应城县作此词奉寄许可用大参陈景议宪副
作者：宋褧
朝代：元

旭日暾暾。烂春饼堆盘，寿酒盈尊。玉帛交错，襟佩翩翻。想像虎豹天门。霭蓬莱云气，布淑景、渐遍乾坤。黯销魂，杳洋洋韶濩，赳赳櫜鞬。升平万方元会，念去国孤怀，盛事谁论。黄阁儒臣，乌台旧客，曾是执法调元。望蒲骚小邑，才咫尺、寂寞山村。抚婵娟。料梅边倾倒，回拜天恩。
春城曲（和马伯庸）
作者：宋褧
朝代：元

孟阳冉冉青年度，乐酒踏歌宁计数。魏花如斗云光红，扬镳迤逦城南路。门前佩马春泥声，香闱锁暗银杯倾。可是卓姬能窃去，梁园司马擅才名。
春暮双清亭小酌怀张孟功
作者：宋褧
朝代：元

吏退公庭雁鹜行，持杯暂对水云乡。山开罨画涵晴影，花落胭脂漾晚香。酒帜隔津标柳陌，渔舟避浪向蒲塘。怀人不得同相赏，空赋《停云》第二章。
春莫双清亭小酌怀张孟幼
作者：宋褧
朝代：元

吏退公庭雁鹜行，持杯暂对水云乡。山开罨画涵晴影，花落烟肢漾晚香。酒帜隔津标柳陌，渔舟避浪向蒲塘。怀人不得同相赏，空赋《停云》第二章。
晓发皂林驿
作者：宋褧
朝代：元

万寿山前旭日鲜，琅玕无数映清涟。吴儿笑我杀风景，马上驱驰不坐船。
晓自宦者门入院马上口占
作者：宋褧
朝代：元

缭垣齐拱禁门高，别院斜连御水遥。芳草有情生广掖，垂杨无力倚危桥。承宣白面风标俊，入内华裾意气骄。么么词臣不通籍，却疑宫阙在璇霄。
晚兴
作者：宋褧
朝代：元

紫陌归来月魄新，草深凉院掩柴门。絺衣欲挂梧桐上，惭愧缁尘染树痕。
晚出都城（是年八月东之乐亭县）
作者：宋褧
朝代：元

风入秋罗半臂寒，紫霞赤气日光殷。西山大是无情思，忍送巾车又出关。
晚泊维扬驿（二首）
作者：宋褧
朝代：元

驿墙红树晚萧萧，解劝征人驻画桡。拟办青楼狂载酒，月明何处玉人箫。朱轩翠馆郁岧峣，几处笙歌几处桥。怪得隔江人望见，夜深灯火似元宵。
晚泊维扬驿（二首）·其一
作者：宋褧
朝代：元

驿墙红树晚萧萧，解劝征人驻画桡。拟办青楼狂载酒，月明何处玉人箫。
晚泊维扬驿（二首）·其二
作者：宋褧
朝代：元

朱轩翠馆郁岧峣，几处笙歌几处桥。怪得隔江人望见，夜深灯火似元宵。
晨入太学即事口号
作者：宋褧
朝代：元

揽衣忙趁到斋钟，天际初阳照面红。不是羸骖鞭不进，驼车一行截街东。
暇日小集项鍊师丹房（鍊师字子虚）
作者：宋褧
朝代：元

新秋道院凉如水，载酒幽人对绿莎。移榻小窗从啸咏，抄诗别馆尽经过。劳生不解谈丹鼎，明日堪怜动玉珂。吟罢自惭题字恶，定应无计换群鹅。
月夜渡淮
作者：宋褧
朝代：元

玉局翁赤壁岸，锦袍仙采石矶。千古词人高致，一般秋月清辉。
望海潮·海子岸暮归金城坊
作者：宋褧
朝代：元

山含烟素，波明霞绮，西风太液池头。马似游龙，车如流水，归人何暇夷犹。丛薄拥金沟。更萧萧宫树，调弄新秋。千里烟波，几双鸥鹭两渔舟。暮云楼阁深幽。政砧杵丁东，弦管啁啾。淡淡星河，荧荧灯火，一时清景难酬。马上试冥搜。填入耆卿谱，模写风流。明日重来柳下，携酒教名讴。
朝元宫杂诗三首（延祐丙辰在汴作）
作者：宋褧
朝代：元

飞仙堂前深草青，葵花榴花红重轻。幽鸟飞来弱枝动，泓泓残雨夕阳明。七真殿西开小门，此中南与书司邻。板扉无人蝴蝶乱，细草幽花三月春。郑州车过雷■■，□墙桥上人已行。睡眼羞明窗纸白，惊人又是石鱼声。
朝元宫杂诗三首（延祐丙辰在汴作）·其一
作者：宋褧
朝代：元

飞仙堂前深草青，葵花榴花红重轻。幽鸟飞来弱枝动，泓泓残雨夕阳明。
朝元宫杂诗三首（延祐丙辰在汴作）其三
作者：宋褧
朝代：元
体裁：七言绝句

郑州车过雷■■，□墙桥上人已行。睡眼羞明窗纸白，惊人又是石鱼声。
朝元宫杂诗三首（延祐丙辰在汴作）其二
作者：宋褧
朝代：元
体裁：七言绝句

七真殿西开小门，此中南与书司邻。板扉无人蝴蝶乱，细草幽花三月春。
朝元宫白牡丹（延祐丙辰在汴作）
作者：宋褧
朝代：元

瑶圃廓落昆崙高，霓旌豹节凌旋飙。东门偷种来尘嚣，开云镂月百千瓣。雪痕冰璺辞锼雕，重台复榭玉版臼。湿露拥出青霞娇，琼娥爱春受春足。香腴酥腻愁风消，人间洛阳红紫妖。紫霞滟滟吹秦箫，青鸾望极何当招。
木兰花慢·题蛾眉亭
作者：宋褧
朝代：元

唤山灵一问，螺子黛、是谁供。画婉娈双蛾，蝉联八字，雨泪烟浓。澄江婵娟玉镜，尽朝朝暮暮照娇容。只为古今陈迹，几回愁损渠侬。千年颦蹙谩情钟。惨绿带云封。忆赏月天仙，然犀老将，此恨难穷。持杯与山为寿，便展开修翠恣疏慵。要似绛仙妩媚，更须岚霭空濛。
李廷圭墨
作者：宋褧
朝代：元

神物蟠髹麝溲煤，升元曾是进蓬莱。玄光依旧能今日，谁信昌言己夜台。
李文愿自号寓盘
作者：宋褧
朝代：元

茂树清泉乐意深，当年祇有一知音。却怜千古河阳月，几照令人慕蔺心。
李时进佥宪持其考君墓表求诗（受封襄垣县男）
作者：宋褧
朝代：元

襄垣老人志不群，教子岌岌兴高门。燕山谏议有阴德，陈氏省华多子孙。少年孤贫嗟素身，策名仕版期后昆。报施之道昭而神，蓍布爻象龟灼文。老人种善如种树，老人视财如视土。紫衣綵衣事尊俎，恩封乡县爵第五。七帙告终既寿考，螭首龟趺贲泉户。君不见草间无闻乱冢何足数，却是当时守钱虏。
李清卿迁掾淮东（时已贡六察掾再娶奉母登舟）
作者：宋褧
朝代：元

将母刊沟上，君舟届远行。不须生别恨，所重立修名。谢绝山中险，方来海上征。续弦新井臼，读律古章程。夜月孤舟稳，秋风五两轻。中台辟书蚤，便道易趋京。
李良臣之睢阳别业为其考平叔公作家庙予校书时李为秘卿
作者：宋褧
朝代：元

忆昔青衫典校时，尊翁作监鬓垂丝。蓬山风月谁能记，蒿里衣冠我独悲。黑壤禾麻存别墅，素帷香火待佳儿。旧僚犹有丹铅笔，试撰丽牲第二碑。
李重山都司号梅庭
作者：宋褧
朝代：元

爱梅大是清绝伦，置之庭除尤可人。寒影夜移青玉案，暗香晨裛白纶巾。陇头江上徒千里，月地云阶少四邻。更道广平心铁石，可无新语慰花神。
杏蜡辞（和马伯庸泰定元年作时初忝科第）
作者：宋褧
朝代：元

霞绡簇春笑红雨，曲江芳情恼游子。郎君焰光高二丈，烧杀杏花三十里。觞酣小驻庞姨家，莺歌溜玉铿红牙。华裾飘麝鬓毫绿，上马行陪择婿车。
杨柳枝
作者：宋褧
朝代：元

齐化门东驰道上，鹅黄闪色弄新阳。凭谁移向龙池种，摇曳宫花扑面香。
杨柳枝六首 其一 通州道中作至元四年春
作者：宋褧
朝代：元

第一鹅黄映晓烟。梢长袅娜弄暄妍。待得浓阴满夏日，不如春月取人怜。
杨柳枝六首 其一 通州道中作至元四年春
作者：宋褧
朝代：元
体裁：词

第一鹅黄映晓烟，梢长袅娜弄暄妍。待得浓阴满夏日，不如春月取人怜。
杨柳枝六首 其三 通州道中作至元四年春
作者：宋褧
朝代：元

玉泉山下绿丝垂。曾见先皇驻跸时。翠辇金舆何处去，烟条露叶不胜悲。
杨柳枝六首 其三 通州道中作至元四年春
作者：宋褧
朝代：元
体裁：词

玉泉山下绿丝垂，曾见先皇驻跸时。翠辇金舆何处去，烟条露叶不胜悲。
杨柳枝六首 其二 通州道中作至元四年春
作者：宋褧
朝代：元

夹道青青到凤城。一般飞絮两般情。离筵见处泣相送，归鞍扑著喜相迎。
杨柳枝六首 其二 通州道中作至元四年春
作者：宋褧
朝代：元
体裁：词

夹道青青到凤城，一般飞絮两般情。离筵见处泣相送，归鞍扑著喜相迎。
杨柳枝六首 其五 通州道中作至元四年春
作者：宋褧
朝代：元

齐化门东醉别时。主人折赠最高枝。船开酒醒潞河远，回头烟树漫参差。